ועדת החינוך, התרבות והספורט, כנסת 23, פרוטוקול מספר 47, 2020-08-18 11:19

רם שפע: צוהריים טובים לכולם לכולן.

רם שפע: אני מתנצל על האיחור הקל אבל הישיבה הקודמת הייתה מספיק מעניינת וסוערת ועיכבה אותנו מעט.

רם שפע: עכשיו 11:20 ובשעה 13:00 יש לנו כאן דיון לא פחות סוער בנושא תשלומי הורים.

רם שפע: יום עמוס לנושאים בוועדת החינוך ולכן באנו לכאן, לעבוד קשה ולעסוק בכל הנושאים הקריטיים שעומדים לפתחנו.

רם שפע: ברוב השנים ועדת החינוך עסקה כחלק מההכנות שלה לפתיחת שנה בפתיחת השנה הכללית, בחברה החרדית, בחברה הערבית, בחינוך המיוחד אבל אנחנו בחרנו השנה במכוון, מתוך האכפתיות שלנו לכל מה שקשור לחינוך הבלתי פורמלי, ודאי בשנה בה משרד החינוך פוצל ויצר הרבה מאוד דברים בחלקם אנחנו ניגע בדיון הזה.

רם שפע: היה לנו מאוד מאוד חשוב להתמקד בנושא, להבין היכן יש פערים.

רם שפע: אני לא אתייחס כרגע לכל הסוגיות אבל כידוע אנחנו בפערים תקציביים מאוד משמעותיים שבעצם הרבה מהם נובעים בגין הפיצול מכיוון שהרבה מאוד מהתקנות, מהתנועות והארגונים עברו רק עם התקציב הבסיסי וכל התוספות שהיו בשנים האחרונות – שבעצם היו התשתית עליה כולם עובדים – לא עברו בין המשרדים.

רם שפע: לשמחתי גם מרדכי בניטה, מנכ"ל המשרד להשכלה גבוהה ומשלימה נמצא אתנו ב-זום וגם השר אלקין צפוי לעלות בהמשך הישיבה.

רם שפע: אנחנו כמובן נשמע אותם ונראה את ההתייחסויות.

רם שפע: תודה רבה גם למי שבחר להגיע פיזית לדיון.

רם שפע: תקבלו כמובן קדימות, כפי שאנחנו תמיד נוהגים.

רם שפע: מי שמגיע לכנסת בשעה זו, מקבל קדימות.

רם שפע: נפתח את המנכ"ל מרדכי בניטה ועם חגי גרוס, מנהל מינהל חברה ונוער, שיציגו את ההתייחסות שלהם לקראת סיום הקיץ בבלתי פורמלי.

מרדכי בניטה: צוהריים טובים.

מרדכי בניטה: אני חושב שהקמת המשרד וחלק מהעיסוק המרכזי לו הוא בחינוך הבלתי פורמלי.

מרדכי בניטה: אני אומר את זה כהקדמה כי זו פעם ראשונה שאנחנו כאן בפני הוועדה, אני חושב שזה יביא איזשהו סמן חשוב למדינת ישראל בהיבט הזה שתהיה התייחסות יותר משמעותית בעקבות הקמת המשרד.

מרדכי בניטה: אני חושב הדבר הזה לקראת פתיחת שנת הלימודים, גם מה שקרה בחודשים האחרונים, אני חושב שיש לזה היבטים מאוד חשובים לחיזוק המנטלי גם של הצעירים אבל בעיקר של החברה הישראלית על כל השתמע מכך בחינוך הבלתי פורמלי.

מרדכי בניטה: לקראת פתיחת השנה אני חושב שיש לנו מספר אתגרים מאוד משמעותיים ואני אמנה בקצרה כמה מהם.

מרדכי בניטה: אחר כך ברשותך יושב ראש הוועדה אני אעביר את השרביט לחגי כדי שהוא יציג את זה בצורה יותר טובה.

מרדכי בניטה: אני חושב שהאתגר הראשון שאנחנו עומדים בפני הוא האתגר הבריאותי.

מרדכי בניטה: אני חייב לומר שעשינו מאמץ גדול מאוד במהלך החודשים האחרונים כדי לאפשר את פתיחת הסניפים ואת האפשרות לקיים טיולים במסגרת תנועות הנוער, אפילו ברמה חד יומית למרות שעכשיו יש לנו בעיה שעדיין לילה ואין לנו פתרון לנושא הלילה ועדיין לא מאפשרים לנו לקיים את זה.

מרדכי בניטה: נאבקנו מאוד קשה כדי שכל הנושא של המדריכים ותנועות הנוער יתאפשר להם לקיים את ההכנות לקראת השנה הבאה כדי שיהיו לנו מדריכים לקראת השנה הבאה.

מרדכי בניטה: יש לנו פער תקציבי שהוא נובע כתוצאה מהמגבלות המצריכות הרחבה של שעות הפעילות, מציאת פתרונות של מקום וכוח אדם כי ברגע שאתה מחייב פחות אנשים, מחייב פחות זמן, מחייב פתרונות כאלה ואחרים, זה ממילא מצריך יותר תקציב.

מרדכי בניטה: אני חייב לומר שהחינוך הבלתי פורמלי נתן סיוע מאוד משמעותי בהתנדבות במהלך הגל הראשון ואנחנו גם נערכים לזה בהמשך הדרך כדי לאתגר את החינוך הבלתי פורמלי.

מרדכי בניטה: אני מדבר ברמת תנועות הנוער, ארגוני הנוער וכיוצא בזה, כולל המתנ"סים, גרעינים, שין-שינים וכיוצא בזה.

מרדכי בניטה: אני כמובן מדבר על כולם, גם על רכזי הנוער ברשויות המקומיות.

מרדכי בניטה: בנושא התקציב צריך לדעת דבר חשוב.

מרדכי בניטה: אין לנו תקציב.

מרדכי בניטה: אנחנו בעידן של תקציב בלתי מאושר.

מרדכי בניטה: יותר מזה, יש לנו קושי תזרימי בגלל מגבלות של החשב הכללי שטרם אישר תקציב מדינה.

מרדכי בניטה: יש כאן מספר בעיות תקציב שקיימות.

מרדכי בניטה: אני חייב לומר שבחלק מהמקרים אנחנו מנסים לפתור ובחלק מהמקרים אנחנו מצליחים להתקדם ברמה מסוימת.

מרדכי בניטה: כולכם יודעים שקרן קרב והיל"ה שלא נמצאים בחינוך הבלתי פורמלי, הם לא נמצאים אצלנו אלא בחינוך, אבל זה מיד משליך גם על החינוך הבלתי פורמלי שאנחנו קשורים אליו.

מרדכי בניטה: יש עוד הרבה מאוד עמותות וארגונים שבגלל הבעיות התזרימיות לא מסוגלים ולא יכולים לקיים פעילות.

מרדכי בניטה: זה מגיע למצב שהם לא יכולים לתפקד.

מרדכי בניטה: אנחנו בדיאלוג ובשיח גם עם החשב וגם עם אגף התקציבים כדי לראות מה אנחנו יכולים לעשות לטובת העניין.

רם שפע: תכף נפנה אליך שאלות.

רם שפע: ככל שאני מבין יש לכם מצגת שרציתם להציג.

רם שפע: חגי מציג אותה?

מרדכי בניטה: כן.

מרדכי בניטה: חגי יציג אותה.

רם שפע: חבר הכנסת חסיד רוצה להפנות אליכם שאלה.

אליהו חסיד: לא שאלה כמו שהייתי רוצה התייחסות לכל הנושא של תנועות נוער.

אליהו חסיד: אני חושב שבהמשך לדיון הקודם, אדוני היושב ראש, עת ראינו את ההיערכות הקשה לשנה החדשה ואת המאמץ שמשרד החינוך עושה, עם הבעיות בכיתות ה' ומעלה שלא יכולות ללמוד שישה ימים, אני חושב שבמקום הזה, במצב בו אנחנו נמצאים, תנועות הנוער יכולות למלא חלל ריק שחשוב מאוד לבריאות של התלמידים שלנו.

אליהו חסיד: כמו שהגדירו בדיון הקודם, תלמידים שלומדים רק יומיים בשבוע, זה מביא אותם למצב קשה בשאר הימים מה גם שהלימודים מרחוק הם לא לימודים אמיתיים ומאוד קשה להגיע ללימודים אמיתיים מרחוק.

אליהו חסיד: כאן המקום של תנועות הנוער להיכנס ולעשות עבודה עם התלמידים כדי שלא נגיע לבעיות בריאות נפש.

אליהו חסיד: לעמים חושבים רק על בעיות בריאות הגוף אבל שוכחים שכאשר ילד נמצא בבית ארבעה ימים ללא מסגרת, זה גורם לבעיות בנפשו של הילד ואחר כך יהיה מאוד קשה לרפא את זה.

אליהו חסיד: תנועות הנוער במקום הזה, צריכים לתקצב אותן, המדינה צריכה להקצות להן כסף, להגדיל את תנועות הנוער.

אליהו חסיד: אני מכיר מקרוב את תנועת הנוער של הרב פרוש שיושב מולי, פרחי דגל.

אליהו חסיד: זו תנועת נוער שעושה במגזר שלי – כמו שאמרתי בדיון הקודם, אני כבר 25 שנים בחינוך – הרבה עבודה בזמן רגיל ואני חושב שבזמן הקשה הזה, תנועות הנוער יכולות למלא חלל ריק גדול ולעשות עבודה נהדרת.

אליהו חסיד: צריך לתת להן את הגיבוי, להוסיף להן תקציב, להגדיל אותן ולתת להן שעות עבודה.

אליהו חסיד: תודה רבה.

רם שפע: אמן.

רם שפע: חברת הכנסת תהלה פרידמן, בבקשה.

תהלה פרידמן: שלום.

תהלה פרידמן: תנועות הנוער יקרות וחשובות ואני תומכת בכל מה שאתה אומר, אבל לא יכולות לתת מענה לפעילות שעות הבוקר כי מי שמדריך בתנועות הנוער, אלה בני נוער והם ילמדו ולו באופן חלקי.

תהלה פרידמן: אני רוצה לשאול האם המשרד בשיח עם משרד החינוך לגבי כיתות ה'-ו' אלה שאחריהן.

תהלה פרידמן: הפעלות של תכניות בלתי פורמליות בשעות הבוקר אולי בחוץ.

תהלה פרידמן: אני מנדנדת עם זה כל הזמן אבל זה נראה לי מאוד חשוב לשבור את הדבר הזה שאפשר רק בפנים.

תהלה פרידמן: אפשר להפעיל את התלמידים בחוץ.

תהלה פרידמן: זה דורש סנכרון בין שני המשרדים וכאן נכנסות לתמונה תנועות המחנכים שהם מבוגרים, הם לא בני נוער, והם יכולים לפעול.

תהלה פרידמן: אפשר לחשוב על סטודנטים ועל כל מיני מסגרות שנותנות מענה אבל זה דורש סנכרון ואני רוצה לשאול האם יש שיח כזה בין המשרדים ואל רק כאילו הם בבוקר ואתם אחר הצוהריים אלא האם לאור המצב יש דרך שאתם תהיו גם בבוקר, בזמנים שהתלמידים של תנועות הנוער לא לומדים.

תהלה פרידמן: האלה שלי הובנה.

תהלה פרידמן: אני לא בטוחה.

תהלה פרידמן: אני רואה על הפנים של בניטה ואני לא סגורה על זה שהייתי מובנת.

מרדכי בניטה: אתה רוצה שנענה עכשיו או נשמע את השאלות?

רם שפע: אם חגי ואתה תציגו את המצגת, תנסו לשלב בתוך המצגת גם התייחסות לשתי הערות.

מרדכי בניטה: אני מציע שכך נעשה.

מרדכי בניטה: נציג את המצגת ונשלב התייחסויות.

רם שפע: חגי גרוס, מנהל מינהל חברה ונוער, בבקשה.

מרדכי בניטה: עד שחגי יעלה, אני אענה על השאלות.

מרדכי בניטה: לגבי הנושא הראשון, הנושא התקציבי.

מרדכי בניטה: בנושא התקציבי יש מספר התייחסויות.

מרדכי בניטה: יש את הנושא שהוא התזרים, יש את הנושא התקציבי, התקציב לשנת 2020.

מרדכי בניטה: בנושא התקציב יש את בסיס התקציב ויש תוספת לתקציב.

מרדכי בניטה: אני אתייחס לשלושת הדברים וזה אולי ייתן מענה ויראה היכן אנחנו נמצאים.

מרדכי בניטה: בנושא המקדמות, בנושא התקציב לשנה, אנחנו נמצאים בבעיה שאין תקציב מאושר ואנחנו מנסים לקדם וכבר קודמה, גם בעזרת הוועדה כאן, איזושהי מקדמה תקציבית כדי לאפשר לתנועות הנוער לפעול.

מרדכי בניטה: אני חייב לומר שזה היה משהו מיוחד.

מרדכי בניטה: זה לא קרה בארגונים ובגופים אחרים שנמצאים במינהל חברה ונוער, אבל לתנועות הנוער ניתנה מקדמה על בסיס הבסיס ולא על בסיס תוספת שיש.

מרדכי בניטה: לגבי התקציב התוספתי שאמור להיות בסדר גודל של 50 מיליון שקלים.

מרדכי בניטה: כולם יודעים פנה למשרד האוצר והם גם דיברו אתנו.

מרדכי בניטה: עדיין אין לנו אישור סופי לעניין.

מרדכי בניטה: הם מבינים את העניין, הם מכירים, הם מאוד מאוד רוצים ואפילו יותר מזה אבל אני אומר לכם שהתהליך לא נסגר עד הסוף.

מרדכי בניטה: כשזה ייסגר עד הסוף ואני אראה את הכסף, אני אדע לומר שזה סגור.

מרדכי בניטה: לגבי הנושא התזרימי.

מרדכי בניטה: צריך לדעת שאנחנו כרגע באירוע מול החשב ואנחנו מנסים לעשות כל מאמץ כדי להעביר להם כסף כדי שהם יוכלו לתפקד.

מרדכי בניטה: זה מאוד מאוד משפיע על התפקוד אצל כל תנועות הנוער וגם ארגוני הנוער.

מרדכי בניטה: מאוד משפיע.

מרדכי בניטה: זה לגבי השאלה הראשונה.

מרדכי בניטה: אנחנו עושים מאמץ גדול כדי שזה יתקיים.

מרדכי בניטה: אני חושב שדווקא תנועות הנוער וארגוני הנוער מקדימים את שאר המפעלים שאנחנו קשורים אליהם בכך שיש איזושהי אמירה של האוצר שמתייחס לזה מאוד ברצינות ומתכוון לזה ברצינות, גם בעקבות הפנייה של הנשיא וגם בעקבות זה שהם רוצים לעשות את זה, אבל זה לא סגור עד הסוף וחשוב לומר את זה.

מרדכי בניטה: כשאני אראה את זה סגור עד הסוף, אני אומר את זה.

מרדכי בניטה: לגבי שיח שלנו מול משרד החינוך.

מרדכי בניטה: בסוף בשעות הבוקר מי שלא לומד בבית הספר, הוא צריך להיות בלימודים שהם לימודים תחת הכותרת של הרשת, אם זה ב-זום או בדרך אחרת.

מרדכי בניטה: אני חושב - זה גם בשיח שלנו אתם - שצריך לאפשר למשרד החינוך, במהלך שעות הבוקר למצות את היכולות שלו מול התלמידים.

מרדכי בניטה: לא היינו רוצים שהתלמידים יפספסו את זה במיוחד שכל כך הרבה חומר חסר להם.

מרדכי בניטה: אני חושב שאחר הצוהריים, ילד שהיה בבית ולא היה בבית הספר במהלך היום – והגשנו על כך בקשה מסודרת, יש לנו איזשהו שיח גם מול האוצר על העניין הזה – לאפשר לו אחר הצוהריים לצאת לפעילות בתנועות הנוער, בתוך המתנ"סים, כדי שתהיה לו הפוגה משמעותית.

מרדכי בניטה: ילד לא יכול להישאר כל היום בתוך הבית ולא ללמוד.

מרדכי בניטה: לכן אני חושב שזה חלק מהדיון שלנו מול האוצר בהרחבה תקציבית כדי להשאיר ת הפעילות הבלתי פורמלית ולתת גיבוי לעניין הזה.

רם שפע: תודה רבה.

רם שפע: חגי, אתה אתנו?

מרדכי בניטה: אם חגי לא עולה, אני יכול להציג לכם את המצגת.

מרדכי בניטה: העברנו אותה אליכם.

רם שפע: יש לציין שהמצגת הגיעה אלינו מאוד מאוחר.

רם שפע: היא לא לפנינו.

רם שפע: ננסה להשיג אותה ב-זום.

רם שפע: הנה היא.

רם שפע: כולם רואים את המצגת.

מרדכי בניטה: חגי עוד לא אתנו?

רם שפע: לא.

רם שפע: אם הוא יהיה אתנו, הוא ישמיע את קולו.

מרדכי בניטה: הבאנו כאן דוח של עמותת עלם שמסבירה את האתגרים שמתמודדים אתם, אני חושב שהחברה מתמודדת אתם ואתם יכולים לראות כאן לאן הלכים בני הנוער באירועים האלה.

מרדכי בניטה: אנחנו רואים את האנשים שנמצאים במצב בו הם סובלים מבדידות, משתמשים באלכוהול, משתמשים בסמים.

מרדכי בניטה: אלה נתונים שאי אפשר להתעלם מהם.

מרדכי בניטה: אנחנו חייבים להבין שכאשר ילד נמצא בבית, אין לו מפגש עם החברה, יש לזה מחיר מנטלי מאוד משמעותי.

מרדכי בניטה: יתרה מזאת.

מרדכי בניטה: חלק מבני נוער והצעירים בזמן הקורונה, בגלל סיר הלחץ שהם נמצאים בו בבית, הם במצב בו הם לא יכולים להישאר בבית ויש לזה משמעויות מבחינת אלימות, אלימות מינית, דבר מדהים שלכאורה לא היינו מעלים על דעתנו אבל ילדים שסובלים מתזונה שזה לא דבר של מה בכך וזה דבר מאוד מאוד משמעותי.

חגי גרוס: אני כאן.

חגי גרוס: אני ממש מתנצל על הניתוקים, רם, תודה רבה.

חגי גרוס: אני אשלים את מה שמרדכי אמר.

חגי גרוס: אנחנו מרגישים שדווקא בעת הזאת, לפי הדוח של עלם, הבעיות של בני הנוער הן פחות השלמת לימודים וכולי.

חגי גרוס: לא שאנחנו מזלזלים אבל הבעיות הן בעיקר בעיות של ביטחון חברתי, של חברות, של יציאה מסיר הלחץ של הבית והמשפחה, של תחושת שייכות וערך עצמי.

חגי גרוס: אלה עיקר הבעיות של בני הנוער ואותן החינוך הבלתי פורמלי יכול לתת.

חגי גרוס: החינוך הבלתי פורמלי כולל תשתית מאוד מאוד גדולה של למעלה מ-500,000 חניכים במסגרות תנועות הנוער וארגוני הנוער אבל זה לא רק זה.

חגי גרוס: יש גם תשתית של כוח הדרכה איכותי, של המד"צים, של השין-שינים, של גרעיני המחנכים, של כפרי הסטודנטים, כל המערכת הזאת מוכנה להצטרף למאמץ ולתת את ההשלמה שכל כך נדרשת למשרד החינוך.

חגי גרוס: זה נכון שעות אחר הצוהריים והערב וזה נכון בעזרת מסגרות של בני נוער שידברו עם הנוער בגובה העיניים ובעצם יאפשרו לו לשחרר את כל הלחצים ולהרגיש מחוברים לתחושה הגדולה הזאת שכל כך חסרה עכשיו.

חגי גרוס: אלה התשתיות של התנועות ושל הארגונים בלבד.

חגי גרוס: בשקף הזה אפשר לראות תשתיות מאוד מאוד גדולות.

חגי גרוס: על זה תוסיפו את כל יחידות הנוער שנמצאות ברשויות המקומיות, מנהלי יחידות הנוער – 256 מנהלי יחידות נוער של השלטון המקומי.

חגי גרוס: על זה תוסיפו את המתנ"סים שעוד מעט נראה אותם.

חגי גרוס: בקיצור, מדובר כאן על תשתית של מבנים, תשתית של כוח אדם, תשתית של תפיסה פדגוגית שבדיוק נכנסת לתפר שכרגע לא קיים.

חגי גרוס: מבחינתנו זה מה שהנוער צריך היום.

חגי גרוס: אנחנו מבינים שהוקצו לטובת המאמץ של משרד החינוך כארבעה מיליארד שקלים.

חגי גרוס: אנחנו חושבים, לאור מה שהצגנו, שחשוב מאוד להקצות תקציב גדול עבור כל התפיסה הזאת, עבור כל אותם ארגונים ותנועות, כדי לתת את המענה שכרגע לא קיים.

חגי גרוס: אם אפשר לעבור לשקף של האתגרים בבקשה.

חגי גרוס: האתגרים של החינוך הבלתי פורמלי הם כאשר כרגע לא ניתן לקיים חלק מהפעילות.

חגי גרוס: לדעתנו מבחינה בריאותית ומבחינת הביטחון, המיומנויות והיציאה מסיר הלחץ הזה של הבית, זה בדיוק מה שצריך לעשות עכשיו.

חגי גרוס: יש פערים תקציביים כתוצאה מהמגבלה כאשר צריך להרחיב את שעות הפעילות ולהוסיף כוח אדם.

חגי גרוס: אני מדבר על החינוך הבלתי פורמלי.

חגי גרוס: כל המענים הנוספים עליהם אנחנו מדברים.

חגי גרוס: המנכ"ל הזכיר שבגל הראשון סייענו – כל אותם גופים עליהם דיברנו סייעו – לשלטונות המדינה, לצה"ל, לשלטון המקומי ועשו זאת בהתנדבות בהיקפים מאוד מאוד משמעותיים.

חגי גרוס: יש את האתגר של התקציב השוטף בעידן של תקציב לא מאושר וגם יש קושי תזרימי שגם אם יש תקציב, אי אפשר להשתמש בו בגלל מגבלות החשב הכללי.

רם שפע: יש לי הרבה שאלות ואמירות על התקציב אבל אני אתן לכם להמשיך להציג את המצגת אחר כך נדבר על כך.

חגי גרוס: יש לנו כמה פתרונות.

רם שפע: אנשים לא יכולים לפעול כי אין להם כסף.

חגי גרוס: בהובלת השר והמנכ"ל הצליחו להביא לפתרון, חלקי אמנם, אבל לפתרון.

חגי גרוס: זאת ההזדמנות לומר תודה.

חגי גרוס: העובדה שהמשרד הזה קיים נתן את הפתרון הזה אבל יש עדיין אתגרים שלא באו לידי פתרון.

רם שפע: לא הבנו.

רם שפע: אמרת כאן אמירה משמעותית.

רם שפע: לאיזה פתרון חלקי אתה מתכון?

חגי גרוס: למשל, הייתה תקופה שהחינוך הבלתי פורמלי כולו היה ב-הולד אבל בעקבות לחץ מאוד גדול של השר והמנכ"ל נפתחו הסניפים, אפשר לעשות חוגים, כרגע טיולים חד יומיים והופעל גם לחץ מאוד גדול על קיום סמינרים שהם בעצם ההכשרה של המד"צים אבל עדיין הפתרון הוא חלקי.

חגי גרוס: צריך שיפוי של החינוך הבלתי פורמלי לכל התנועות, הארגונים והגופים.

חגי גרוס: יש אובדן הכנסות שנובע מסיבות שונות.

חגי גרוס: הם דורשים בצדק את השיפוי.

חגי גרוס: צריך להשלים תקציבים.

חגי גרוס: כמו שאמר היושב ראש בפתיחת הדיון, עברו תקציבים בבסיס אבל כל התקציבים התוספתיים – אנחנו מתמקדים בחינוך הבלתי פורמלי, זה בהיקף של 150 מיליון שקלים – טרם סוכמו.

חגי גרוס: אנחנו מעריכים שפתיחה של כל הסניפים של התנועות והארגונים ומתן מענה כזה ואחר, רק עד סוף שנת 2020 – אנחנו לא מדברים על כל שנת הלימודים – אנחנו מעריכים בכ-150 מיליון עד 200 מיליון שקלים.

חגי גרוס: זה החינוך המשלים.

חגי גרוס: תראו את הפרופורציות ביחס לתקציב הגדול כל כך של משרד החינוך.

חגי גרוס: באמת מדובר כאן על תקציב שהוא לא גדול יחסית אבל נותן בדיוק את המענים שכל כך נדרשים לבני הנוער בעת הזאת.

חגי גרוס: כתבנו כאן שאנחנו בדיאלוג גם עם צה"ל וגם עם המל"ל לגבי שיתוף פעולה של התנדבות במקרה של חירום בגל השני.

חגי גרוס: אנחנו כמובן צריכים את העזרה בניהול דיאלוג מול החשב הכללי לפתרון הבעיות השוטפות.

חגי גרוס: השקפים הבאים מדברים על החברה למתנ"סים שגם היא, אני מזכיר, זרוע ביצוע של הממשלה.

חגי גרוס: גם לה יש 1,000 שלוחות, 4,000 רכזים, למעלה מ-15,000 מדריכים ומדריכות.

חגי גרוס: זאת אומרת, זאת עוד זירה שלמה שיכולה לתת מענה של חינוך בלתי פורמלי מקצועי.

חגי גרוס: גם לחברה למתנ"סים יש אתגרים שאני אציג אותם ממש במהירות למרות שיש להם כאן איזשהו נציג.

חגי גרוס: גם שם לא ניתן לקיים חלק מהפעילות.

חגי גרוס: האתגרים שלהם הם תקציב של משכורות שוטפות, פיגור באישורי התקציב עבור תוכניות גדולות כמו היל"ה וקרב.

חגי גרוס: זה אמנם בזירה של משרד החינוך אבל זה משפיע על החברה למתנ"סים ומערער לה את כל המאזן התקציבי.

חגי גרוס: התמודדות עם בעלי מוגבלויות שיש להם מגוון של פעילויות וכרגע הם ב-הולד ואוכלוסיות מיוחדות.

חגי גרוס: גם שם יש כמה פתרונות אבל רוב הדברים לא הגיעו לפתרון.

חגי גרוס: הפתרון שאנחנו הצלחנו להגיע אליו הוא שהם חזרו לפעילות חלקית אבל כמובן צריך דיאלוג מול משרד האוצר לגבי הסעיפים התקציביים.

חגי גרוס: יש לנו כאן כמה דוגמאות לאתגרים תקציביים בחינוך הבלתי פורמלי.

חגי גרוס: שוב, אלה דוגמאות בלבד.

חגי גרוס: הבעיה היא של כל מגוון התנועות והארגונים שכוללים את הדברים האלה.

חגי גרוס: אנחנו הבאנו שקף אחד של דוגמאות לגבי החברה למתנ"סים וזה השקף האחרון במצגת.

חגי גרוס: לגבי תשלום משכורות לעובדים יש פתרון חשבי עד סוף שנה אבל כל הסיפור של הפעולות במימון משרד החינוך, טרם נמצא לזה פתרון תקציבי.

חגי גרוס: תנועת אחרי שיש לה אלפי בני נוער, דווקא נוער בסיכון, שאמורים להיות מוכנים לצה"ל, נערך איזשהו ניסיון למצוא פתרון.

חגי גרוס: הגרעינים התורניים שגם הם נותנים מענה והם בכל אזורי הפריפריה, טרם נמצא פתרון.

חגי גרוס: תנועות וארגוני נוער, חייבים להודות כאן, ואני מעריך שהם יעשו את זה בבית הנשיא, שיחד עם השר והמנכ"ל הצליחו להגיע להסכמות אבל אין כל אישור רשמי וכל עוד אין אישור רשמי, אנחנו לא רגועים.

חגי גרוס: לצערנו הילדים והנוער, החופש הגדול עבר בלי פעילות ואני חושב שמי שמסתובב ברחובות רואה את הקבוצות שמשוטטות וחבל.

חגי גרוס: עדיין אפשר להביא את התקציב הזה ואנחנו ביקשנו להאריך אותו עד אחרי סוכות, עד אחרי החגים כי גם חודש ספטמבר ותקופת החגים זקוקה לפתרון.

חגי גרוס: אם אני מסכם, אני אומר שבעינינו – ואפשר לראות את זה בכל הפורומים של ההורים ובכל הדיונים – אחת בעיות המרכזיות היום של הנוער, מלבד הלימודים זה כל העניין של הביטחון החברתי, החברתיות והיציאה מסיר הלחץ נראה שבתקופה הקרובה הם יישארו בבית.

חגי גרוס: אנחנו חושבים שהחינוך הבלתי פורמלי על כל מרכיביו יכול לתת את המענה בפתיחת סניפים, בפתיחת המועדונים, בפתיחת המגרשים, ביציאה לטיולים חד יומיים ורב יומיים.

חגי גרוס: זה בדיוק מה שהנוער זקוק לו היום.

חגי גרוס: עם התקציב המתאים אנחנו נוכל לשמש כרשת הביטחון החברתית של הנוער במדינת ישראל.

רם שפע: תודה רבה.

רם שפע: אני בטוח שגם למי שאתנו וגם לי יש הרבה שאלות על הפער הגדול בין המוכנות של הארגונים, של התנועות, של שנות שירות, של קבוצות המחנכים, של כולם לבין העובדה שהם מתנהלים בחוסר תקציבי גדול בלי קשר לשיפוי שצריך אלא באופן כללי, אבל נחכה לשר ונשאל גם אותו בנושא הזה.

רם שפע: תודה על ההתייחסות, תודה על המצגת.

רם שפע: ברור לי שגם אתה וגם מרדכי וכל צמרת המשרד, בדיוק כמו שאמרתם קודם, משרד החינוך, נמצאים בתקופה מאוד מאתגרת.

רם שפע: עצם הפיצול הוא דבר מאתגר, ההתמודדות עם הקורונה היא מאוד מאוד לא פשוטה וברור לי שאת עושים כל מה שאתם יכולים כדי שכל המערכת המשלימה הבלתי פורמלית תצליח לממש את הייעוד שלה.

רם שפע: אני פשוט חושב שאנחנו עדיין לא שם.

רם שפע: אני רוצה לשמוע גם את נציגי הארגונים וגם את נציגי תנועות הנוער ואחריהם התייחסויות של חברי הכנסת.

רם שפע: כמו תמיד, מי שמגיע, מקבל קדימות, בבקשה, מנכ"ל ארגוני הנוער.

שלומי קסטרו: שלום.

שלומי קסטרו: אני רוצה לציין שמדובר כאן באירוע היסטורי.

שלומי קסטרו: אנחנו כבר הרבה שנים נמצאים בתחום הזה של ארגוני נוער, תנועות נוער וכולי ואני חושב שלראשונה מתנהל דיון בוועדת החינוך בנושא פתיחת שנת החינוך בלתי פורמלי.

שלומי קסטרו: אני חושב שזה אירוע היסטורי וחשוב שצריך לציין אותו.

שלומי קסטרו: אני רוצה לומר אנחנו נמצאים כאן אחרי שחברי וחברות הוועדה הצטרפו למאמץ וסייעו.

שלומי קסטרו: אנחנו הבטחנו שנקיים פעילות בטוחה.

שלומי קסטרו: אתם הקשבתם וסייעתם לנו ואנחנו נמצאים אחרי כמעט שלושה שבועות והארגונים והתנועות פועלים.

שלומי קסטרו: צריך לומר את זה.

שלומי קסטרו: אנחנו מוכיחים את עצמנו תחת מגבלות.

שלומי קסטרו: צריך לומר את זה שסייעתם, הקשבתם, אנחנו הבטחנו וקיימנו.

שלומי קסטרו: ברשותכם, רק כדי להסביר את גודל השעה.

שלומי קסטרו: לפני שבוע וחצי מחוץ למשרד שלי בלוד פגשתי בחור בשם יוסי.

שלומי קסטרו: התנפל עלי ושאל מה העניינים.

שלומי קסטרו: ביקשתי ממנו שיזכיר לי מי הוא.

שלומי קסטרו: אמר לי שהוא היה חניך שלי.

שלומי קסטרו: הוא אומר שעכשיו הוא במקום בהפגנה מול החברה למתנ"סים לגבי תוכנית היל"ה והוא מספר לי שהוא גדל בתוכנית היל"ה, הוא מרצה בתוכנית היל"ה וברור לו שהוא כרגע צריך לתת גב ולבוא.

שלומי קסטרו: אני חושב שזה מספר סיפור מאוד מאוד גדול על החינוך המשלים, על זה שהילדים האלה הם ילדים שעוברים את כל התהליכים בהיל"ה, בקרב, אצלנו ובסוף מראים מעורבות חברתית.

שלומי קסטרו: אני חושב שזה חלום וזה מראה עד כמה אנחנו כאן כולנו ביחד עוסקים כאן בדיני נפשות.

שלומי קסטרו: אני רוצה להודות לשר אלקין, ליושב ראש מרכז השלטון המקומי חיים ביבס, כמובן ליושב ראש הוועדה ולחברי וחברות הוועדה, למנכ"ל המשרד ולצוות המקצועי, וגם – היא לא נמצאת כאן אתנו - למשרד הבריאות שהאמין בנו ונתן לנו לפעול.

שלומי קסטרו: ברשותכם, בסוגיית התקציבים.

שלומי קסטרו: אני רוצה להעלות כאן על נס את סוגיית הבהילות.

שלומי קסטרו: עוד שבועיים אנחנו פותחים שנה.

שלומי קסטרו: אנחנו מבינים שיש דיונים, שמעתם גם את כבוד המנכ"ל שאמר שעוסקים בנושא וכבוד הנשיא שבירך, אבל יש כאן בהילות דחופה לתת לנו ודאות תקציבית.

שלומי קסטרו: ארגונים יושבים עכשיו, אנחנו נמצאים כאן, נמצאים בהכשרות, נמצאים כרגע בהכשרות מדריכים ומדריכות בוגרות ושואלים את עצמם היכן הם פותחים סניפים ומה הם עושים.

שלומי קסטרו: לכן הייתי מבקש מיושב ראש הוועדה לשקול ביחד עם חברי הוועדה להוציא קריאה להתכנסות בהולה בתחום הזה כדי לתת לנו תמונת תקציב ברורה לגבי מה שקורה עם התקציבים שהתחייבו עליהם, שהם הובטחו וצריך לקיים אותם.

שלומי קסטרו: אני מבקש בהקשר הזה לבסס את התמיכה התקציבית לראשונה.

שלומי קסטרו: אם מדינת ישראל הולכת לתקציבים, זו העת של הקואליציה הזאת לבסס את תקציבי התמיכה ולהפסיק לתת לנו לחזור לגייס נדבות קואליציוניות.

שלומי קסטרו: אנחנו לא רוצים להיות בזירה הזאת ונראה לי שגם הקואליציה וכל החברים והחברות שיושבים כך לא רוצים בזה.

רם שפע: חד משמעית.

שלומי קסטרו: לא הייתם רוצים שנמשיך לעשות את זה אלא שנעסוק בחינוך.

שלומי קסטרו: הדבר השלישי.

שלומי קסטרו: הזכיר את זה כבוד המנכ"ל ואני מניח שגם כבוד השר יזכיר.

שלומי קסטרו: נגרמו לנו נזקים עצומים ערב מפעלי הפסח, ערב פעילות הקיץ, בעקבות החלטות הממשלה שאנחנו כמובן מבינים אותן.

שלומי קסטרו: בעמנו אנחנו חיים.

שלומי קסטרו: לכן אנחנו מבקשים שהוועדה תקרא לשבת יחד עם משרד האוצר, יחד עם הגורמים האמונים, יחד עם הממשלה לדון במסלול פיצוי על הנזקים הכספיים העצומים שנגרמו לנו ופוגעים בתשתיות.

שלומי קסטרו: הצגנו דוח של פירמת BDO, דוח מסודר ומאורגן שבו סיכמנו את היקף הנזקים בהיבט של אובדן הכנסות, בהיבט של הוצאות תגבור שעשינו וכמובן שגם כאן

שלומי קסטרו: נבקש פעילות בנושא כדי שנוכל להמשיך ולשמור על התשתיות.

שלומי קסטרו: ברשותכם, יושב מולי חבר הכנסת יוסי טייב שאנחנו מכירים והוא אחד המובילים בתחום ארגוני הנוער.

שלומי קסטרו: ברכות על הכניסה שלך לכהונת חבר כנסת.

רם שפע: וחבר ועדת החינוך.

רם שפע: זה אירוע יותר חשוב.

שלומי קסטרו: וחבר ועדת החינוך.

שלומי קסטרו: טוב לנו שיש לנו עוד שותף כאן בוועדה.

שלומי קסטרו: כבוד היושב ראש, אני מבקש שתוציא קריאה בהולה לשבת לשולחן המשא ומתן ולתת לנו ודאות.

שלומי קסטרו: תודה רבה.

רם שפע: מחזק מאוד את דבריך.

רם שפע: כמובן כאשר השר יגיע נשאל אותו את השאלות האלה וגם נדון בהן.

רם שפע: נפתלי דרעי נמצא אתנו ב-זום?

רם שפע: לא.

רם שפע: אילן גזית, בבקשה.

רם שפע: תציג את עצמך לפרוטוקול.

אילן גזית: אני מאוד מודה ומעריך את כינוס הישיבה הזאת ובכלל אדוני היושב כאן את כל הפעילות בתחום.

אילן גזית: אני כמובן מצטרף להזדמנות הגדולה שיש עם המעבר למשרד חדש.

אילן גזית: יש הרבה אתגרים אבל אני חושב שאנחנו פעם ראשונה מרגישים שיש לנו שר.

אילן גזית: זה דבר משמעותי ואנחנו מעריכים את מה שנעשה.

אילן גזית: אני יושב ראש תנועת המחנות העולים.

אילן גזית: אני גם עומד בראש שולחן שנת השירות ואני כאן דווקא בכובע של הסתדרות החלוצה של תנועות המחנכים.

אילן גזית: אנחנו בעצם מדברים על רשת ביטחון.

אילן גזית: כל המחקרים שנעשו במשברים דומים בעבר, בעולם, גם במגפות וגם במשברים כלכליים גדולים, מראים שהאוכלוסייה שהכי סובלת זו אוכלוסיית בני הנוער והצעירים.

אילן גזית: הנזקים הם נזקים לטווח ארוך.

אילן גזית: יש לנו יכולת, לתנועות הנוער, לארגוני הנוער, למתנדבי שנת השירות, לגרעיני המחנכים, לייצר רשת ביטחון.

אילן גזית: כשאני מדבר על גרעינים וחניכים, אני מדבר על אלפי בוגרי תנועות הנוער שבעצם פרוסים בכל רחבי הארץ, בעיקר בפריפריה החברתית והגיאוגרפית, ועוסקים באופן יום יומי בסיוע למעל ל-250,000 ילדים, בני נוער וצעירים.

אילן גזית: כמו שנאמר כאן קודם, הפעולה נעשית גם בבוקר.

אילן גזית: מדובר על בוגרי צבא שפועלי גם בשעות הבוקר, גם בשיתוף פעולה עם בתי ספר ובהחלט יכולים ונותנים מענה.

אילן גזית: בגל הראשון אנחנו ביוזמתנו פנינו למשרד בריאות והם אימצו בשתי ידיים את ההצעה שלנו לקיים קייטנות לילדי עובדי מערכת הבריאות.

אילן גזית: 1,200 חברי גרעיני המחנכים פעלו במשך חודשיים ימים יום יום עם אלפי ילדים, ילדי העובדים של מערכת הבריאות כדי לאפשר להם לעמוד בחזית.

אילן גזית: עשינו את זה בהתנדבות.

אילן גזית: בימים אלה פונים אלינו שוב מרח"ל, רשות החירום הלאומית, ממשרד הבריאות וממשרדים נוספים כדי להיערך לפעולה נוספת מהסוג הזה.

אילן גזית: אנחנו לא יכולים לעשות את זה ללא תקציב.

אילן גזית: לא יכולים.

אילן גזית: לא יכולים להמשיך לשאת את המפעל האדיר הזה ללא תקציב והמשמעות היא שרשת הביטחון פשוט לא תמשיך להתקיים.

אילן גזית: הפעילויות שאנחנו אחראים עליהן בכל רחבי הארץ, חלקן פשוט ייסגרו.

אילן גזית: אין לנו יכולת לפתוח שנה.

אילן גזית: יש כאן בעיה תזרימית כי החשב הכללי בכל מיני טריקים ושטיקים, גם מה שמותר, את ה-70 אחוזים, לא מעביר לנו.

רם שפע: אני רוצה לומר על זה מילה.

רם שפע: אני חושב שזה חשוב שכולם יבינו.

רם שפע: ככל שאני מבין, ואם מישהו רוצה להפריך את זה, בבקשה, וגם נמצאים כאן נציגי האוצר למרות שהם לא מאגף החשב, לא אמור להיות כל קשר בין המקדמות שלא קיבלתם עד עכשיו לבין כל הבעיות התקציביות.

רם שפע: המקדמות של ה-70 אחוזים, אין כל הצדקה לכך שלא קיבלתם את הכסף ולא תקבלו את ה-90, את ה-100 אחוזים שאתם צריכים לקבל.

רם שפע: כל הבעיות התקציביות קשורות לדברים אחרים שגם עליהם אפשר להתווכח, אבל על זה אי אפשר להתווכח.

אילן גזית: נכון.

רם שפע: אין הצדקה לכך שלא קיבלתם את מלוא המקדמות.

רם שפע: אין.

אילן גזית: אנחנו לא מקבלים את מלוא המקדמות.

אילן גזית: אין לנו יכולת לפעול.

אילן גזית: יש כמובן את הבעיה התקציבית.

אילן גזית: עם חגי אנחנו עובדים בצורה מאוד יפה, עם מינהל חברה ונוער, והוא הציג את מכלול הצרכים.

אילן גזית: 200 מיליון שקלים ואנחנו מייצרים רשת ביטחון חברתית לבני הנוער והצעירים.

אילן גזית: ברשותך אדוני היושב ראש, אני אשמח אם תאפשר לשתי מדריכות לדבר ממש בקצרה.

אילן גזית: הן אתנו ב-זום.

אילן גזית: הן יספרו איך זה נראה בשטח ומה הן עושות.

אילן גזית: ממש בכמה מילים.

רם שפע: נבחן את ה-בקצרה כי אני בטוח שיש כאן הרבה חברי כנסת שרוצים לדבר, אבל בסדר.

רם שפע: צריך לומר לנו למי לפנות.

אילן גזית: לדנה בר ניר.

רם שפע: דנה בר ניר, את אתנו?

דנה בר ניר: שלום לכולם.

דנה בר ניר: תודה רבה.

דנה בר ניר: אני אשתדל לדבר בקצרה.

דנה בר ניר: אני בת 27, אני חלק מתנועת הבוגרים של השומר הצעיר, קבוצת מחנכים.

דנה בר ניר: אני מחנכת בשכונת קריית משה ברחובות.

דנה בר ניר: במשפט, למי שלא מכיר, מדובר באחת שכונות המוחלשות ביותר בארץ, מאוכלסת בעיקר בבני העדה האתיופית ונמצאת ממש באזור התעשייה של רחובות.

דנה בר ניר: בזמן הקורונה אולצנו להפסיק, לפי ההנחיות, למשך חודש ובאמת כמו שחגי אמר, אחרי מאמצים רבים חזרנו לשכונה.

דנה בר ניר: בזמן שלא יכולנו להיות בשכונה, פשוט שטח הפקר.

דנה בר ניר: סמים, שוטטות, מסיבות שתייה ב-2:00 בצוהריים ואני מדברת על ילדים בני 13 ו-14.

דנה בר ניר: אנחנו התחלנו לאסוף צרכים ולעבוד עם הילדים ב-זום, לעשות פעילויות ב-זום, לאסוף צרכים מהמשפחות, לעשות קניות למשפחות שההורים עובדים, עד השגת מחשבים.

דנה בר ניר: הציפייה ללמידה מרחוק היא מאוד רחוקה מהמציאות.

דנה בר ניר: אחת המשפחות אתה אנחנו עובדים, לדוגמה זוג הורים עם שבעה ילדים שחיים בדירה בת שניים וחצי חדרים.

דנה בר ניר: הציפייה למצוא מקום שקט עם מחשב לכל אחד מהילדים לשבת וללמוד בבית, היא לא אפשרית.

דנה בר ניר: היא לא אפשרית במקום כזה, בטח לא כשנוסיף על כך שהילדים לא נמצאים במסגרות.

דנה בר ניר: אחת החניכות שלי צריכה להיות עם האחים הקטנים שלה ולגדל אותם בזמן שההורים לא נמצאים בבית.

דנה בר ניר: זה מה שבאמת קורה בשטח, מעבר להנחיות שמוציאים כל פעם.

דנה בר ניר: אין להם את האפשרות לעשות את זה.

דנה בר ניר: כאשר אנחנו חזרנו לשכונה, נתקלנו בסיטואציה של בין 40 ל-60 חניכים רק בגילי תיכון שצריכים להתכונן לבגרויות, לא היה להם היכן לשבת בבית ולא הייתה להם אפשרות לשמוע את המורה.

דנה בר ניר: אני והצוות שלי היינו צריכים לשבת אתם ולהשלים את הפערים האלה כדי שהם יוכלו לפתוח את השנה הבאה בהקבצות הגבוהות כי כמובן החלום שלהם הוא שיצא מהם משהו ושהם יוכלו לצאת מהשכונה וזה חלום מאוד מאוד עצוב כי כל מה שהילדים האלה רוצים זה לעזוב את השכונה בה הם גדלים כי הם מבינים ששם אין להם אפשרות.

דנה בר ניר: אנחנו בזמן הקורונה, כצוות חינוכי, כחברים בתנועת הבוגרים ובקבוצות המחנכים, היינו צריכים לעבוד בעבודות מזדמנות בגלל שהתקציב לא הגיע.

דנה בר ניר: הגענו למצב שבבוקר אני אישית הפעלתי קייטנת ילדי עובדים חיוניים ורופאים באשקלון, בצוהריים הפעלתי את הפעילויות עם החניכים, משם הלכתי לעבודה מזדמנת כי בסוף גם אנחנו צריכים להביא כסף הביתה ולהצליח לעשות הזמנה מהסופרמרקט ובערב הפעלנו את הסיירות שלנו ברשתות החברתיות בכל הנושאים של הפגיעות המיניות והאובדנות.

דנה בר ניר: אנחנו מתייחסים למצב הזה כמו מצב חירום ביטחוני, כמו שהיינו יודעות לפתוח מקלטים ברגע שצריך, אבל מצב החירום כרגע הוא כלכלי והוא מאוד מאוד משפיע עלינו, על המחנכים ואין לנו יכולת.

דנה בר ניר: כמות התוכניות שעלולות להתבטל בגלל הדבר הזה, היא בלתי אפשרית.

דנה בר ניר: זאת מיניות בריאה, זה ליווי לגיוס, זה ליווי משפחות.

דנה בר ניר: כדי שחניך שלי מהשכונה יצליח להתגייס ולהיות בשירות צבאי מלא, אני צריכה להיות בקשר ישיר עם המשפחה, ללוות את הילד בכל צו שהוא מקבל, להגיע לכל טקס שלו, להראות שהדבר הזה הוא משמעותי, לדאוג שהילד לא יהיה עריק.

דנה בר ניר: זה לא דבר של מה בכך.

דנה בר ניר: הנתונים האלה שחגי ציין הם אחד לאחד אבל בסוף אנחנו האנשים שבשטח ואנחנו לא יכולים לקום ב-6:00 בבוקר, לעשות עבודות חינוכיות, להמשיך לעוד איזושהי עבודה ולפתוח כך את השנה.

דנה בר ניר: זה באמת מדיר שינה מהעיניים.

דנה בר ניר: אתם רואים את זה כמספרים במצגת אבל אני רואה את הילדים שלי מול העיניים.

דנה בר ניר: כך זה לא אפשרי.

רם שפע: תודה רבה.

רם שפע: אין כמו עדות אוטנטית ואמיתית כדי להמחיש לנו את מה שבאמת קורה ושלא רק נדבר בינינו, בין האנשים שמנהלים ארגונים.

וליד טאהא: יש נציג של משרד החינוך מהחברה הערבית?

רם שפע: תכף נראה.

רם שפע: אני רוצה לשמוע את נציג הנהגת ההורים הארצית, זאב, בבקשה.

רם שפע: הגעת לכך ואנחנו מכבדים אותך מאוד.

רם שפע: כבר דיון שני היום.

זאב גולדבלט: שלום לחברי הוועדה שמכבדים אותנו בנוכחותם ושלום לכל האורחים.

זאב גולדבלט: הנהגת ההורים הארצית רוצה לראות את כל ילדי ישראל שמעוניינים בכך חוזרים לפעילות במסגרת תנועות הנוער וארגוני הנוער, בלי להגביל את הפעילות בארגונים ובתנועות לשכבות גיל.

זאב גולדבלט: יש חשיבות עליונה שהנוער, שעל פי המתווה שהוצג כאן בוועדה לפני שעתיים, יהיה ברובו תקוע כמעט כל השנה מול מסכי מחשב במשך ימים שלמים, יצא החוצה לטובת פעילות גופנית, חברתית וליצירת הממשק האנושי שכל כך חסר להם בימים אלה.

זאב גולדבלט: מעבר לכך שהמפגשים האלה גם ישפרו את הביטחון החברתי והאישי שלהם.

זאב גולדבלט: חייבים לתת מענה לנושא של מניעת אובדנות שלתחושתנו רק הולך ומתגבר בקרב בני הנוער והילדים כתוצאה מהסיטואציה הזאת שנכפתה עלינו במסגרת הניתוק החברתי.

זאב גולדבלט: בחלק מהמקרים הסיטואציה הזו מעצימה את האלימות ברשת וכמובן מי שנפגע ראשון, אלה דווקא הילדים המוחלשים.

זאב גולדבלט: אחד הדברים האחרונים שאני רוצה לעמוד עליהם הוא שעל המדינה לפנות לאתגר הכלכלי שנובע מכך שהיום קרוב למיליון בוגרים מובטלים מעבודתם, דבר שמשליך על היכולת של התא המשפחתי לממן את אותם ילדים שמעוניינים ללכת לתנועות הנוער ולארגוני הנוער או בכלל בכל מה ששייך לפעילות הבלתי פורמלית.

זאב גולדבלט: הם פשוט לא מסוגלים לזה כלכלית והמדינה צריכה למצוא איזשהו מענה איך מסבסדים את אותם ילדים שמשפחותיהם מאותגרות כלכלית.

זאב גולדבלט: אי מתן מענה לנושא הזה רק יאשר ויאשש את הטענה שהעלה כאן, בדיון הקודם, מירום שיף, יושב ראש הנהגת ההורים הארצית, על כך שהמדינה נותנת העדפה במתווים שהיא הציגה כאן לעשירים, אם אלה עשירים כלכלית כמשפחה ואם אלה עשירים ביישובים העשירים שיוכלו לממן את הפעילות של ילדיהם בתנועות ובארגונים ולא נזקקים לסיוע.

זאב גולדבלט: כשאני אומר את הדברים האלה, אני מתייחס לכל המגזרים, לכל החברות ולכל תנועות וארגוני הנוער.

זאב גולדבלט: תודה רבה לכם.

רם שפע: תודה רבה.

רם שפע: חבר הכנסת כסיף.

עופר כסיף: אני רוצה לחזק את מה שאמר זאב גולדבלט.

עופר כסיף: אני מסתכל על המחקר שעשה מרכז המידע והמחקר של הכנסת בנושא של מימון דיפרנציאלי.

זאב גולדבלט: אגב, זאת פעם שנייה שאתה מסכים עם הנהגת ההורים הארצית.

זאב גולדבלט: גם בדיון הקודם הסכמת אתנו.

עופר כסיף: אני משתדל.

רם שפע: יש לי תחושה שגם בדיון הבא הוא יסכים אתכם.

עופר כסיף: ככל שמתקדמים, כך מסכימים יותר, בעיקר עם הצפי לדיון הבא.

עופר כסיף: בכל אופן, במחקר שעשה מרכז המחקר בנשוא של מימון דיפרנציאלי של החינוך הבלתי פורמלי, יש שתי נקודות שאני רוצה להזכיר וגם לשאול לגביהן היכן זה עומד כרגע בזמן הקורונה ובהמשך למה שאמר זאב.

עופר כסיף: דבר ראשון, לפי מה שכתוב באותו מסמך של מרכז המחקר, 20 אחוזים מהתקציב שמשרד החינוך מקצה לחינוך בלתי פורמלי, הוא לערוצים שאין בהם דיפרנציאליות בתקצוב.

עופר כסיף: זאת אומרת, אם אין דיפרנציאליות, כמו שאמר זאב, מטי שמרוויח יותר, זה מי שיש לו מלכתחילה.

עופר כסיף: 20 אחוזים זה הרבה.

עופר כסיף: נכון שזה יפה שב-80 אחוזים זה לא פונה לערוצים לא דיפרנציאליים למרות שיש שם בעיה כי זה מתייחס לרשויות מקומיות ואז שוב נשאלת השאלה של רשויות יותר חזקות ורשויות יותר מוחלשות.

עופר כסיף: אבל אם אני כרגע לא אתייחס לזה, 20 אחוזים זה המון וזה עשוי להגדיל את הפערים בעיקר כאשר אנחנו מדברים היום בעידן הקורונה.

עופר כסיף: יש לי את התחושה – תחושה שלא מבוססת ומרכז המחקר לא בדק את זה ספציפית – שבחודשים האחרונים המצב הפך להיות הרבה יותר קשה.

עופר כסיף: הדבר השני שגם כן מחזק את מה שאמר זאב.

עופר כסיף: באותו מסמך של מרכז המחקר עולה שבאופן משמעותי הרוב המוחלט של הילדים שנמצאים בחינוך בלתי פורמלי, הם דווקא באים מהמעמדות הגבוהים.

עופר כסיף: זה מופיע באופן מפורט באותו מסמך של מרכז המחקר ואם אין לכם את זה, אני יכול לשלוח לכם.

עופר כסיף: גם זה מעלה את התחושה או את החשש שמי שכרגע, במצב הקיים של המימון, מי שמרוויח מהחינוך הבלתי פורמלי, הם אלה שפחות זקוקים לו באופן אובייקטיבי ומי שפחות מרוויח מהחינוך הבלתי פורמלי, הם אלה שדווקא הכי זקוקים לו.

עופר כסיף: השאלה עד כמה זה מדויק ובהנחה שזה מדויק, כי כך עלה מהדוח של מרכז המחקר, כמובן שצריך מדיניות שונה.

רם שפע: תודה רבה.

רם שפע: נפתלי דרעי, רצינו קודם לאפשר לך לדבר ולא היית ב-זום.

רם שפע: אתה אתנו?

נפתלי דרעי: כן.

נפתלי דרעי: תודה.

נפתלי דרעי: תודה לך אדוני היושב ראש.

נפתלי דרעי: אני אומר את הדברים בקצרה.

נפתלי דרעי: יש הרבה משתתפים והתחלנו באיחור ואתה כנראה תסיים בזמן.

נפתלי דרעי: אני אשתדל לומר את הדברים בקצרה ומהר.

נפתלי דרעי: ראשית, אני מבקש לפתוח בתודה לבניטה ולשר אלקין על כך שהם הצליחו להחזיר אותנו לפעילות לפני שלושה שבועות.

נפתלי דרעי: באותו שבוע כבר היינו מיואשים והבנו שבקיץ הזה לא נצליח להכשיר את המדריכים וההחלטה שלכם, וההצלחה להחזיר את תנועות וארגוני הנוער לפעילות, אפשרה לנו בימים האלה להכשיר את כל המדריכים הצעירים לקראת שנת הפעילות ואנחנו נעמוד מוכנים ב-1 בספטמבר עם כל הצוותים שלנו לתחילת השנה.

נפתלי דרעי: על זה תודה רבה.

נפתלי דרעי: אנחנו הגשנו למשרד להשכלה גבוהה ומשלימה תוכנית שנקראת סניף פתוח בטוח לקראת ה-1 בספטמבר, לתחילת שנת הפעילות, שמותאמת לתקופה בה אנחנו נמצאים.

נפתלי דרעי: מעבר לחזרה הרגילה לפעילות בהתאם למתווים שיהיו מאושרים, היא מדברת גם על הפעלה בשעות הבוקר עם צוותים שנוכל להעמיד לעניין, גם שין-שינים, גם מדריכים בוגרים וגם מד"צים שיהיה אפשר להפעיל אותם כשהם לא יהיו בלמידה מרחוק בשעות האלה ולפתוח את סניפי תנועות הנוער, לסייע גם בלמידה מרחוק וגם בפעילות לשכבות שלא יהיו בלמידה מרחוק בשעות האלה.

נפתלי דרעי: אנחנו הכנו תוכנית לפנאי, הפגה ותמיכה רגשית.

נפתלי דרעי: דיברו על הנושא הזה חברי הכנסת.

נפתלי דרעי: נדמה לי חבר הכנסת חסיד בתחילת הישיבה הציג את הדברים בצורה יפה מאוד ודיבר על הבעיות הרגשיות שמתלוות לתקופה הזאת שהילדים ובני הנוער – וראינו את זה בשקף שהוצג במצגת, בנתונים של עלם – ואנחנו סבורים שצריך להקדיש לזה המון עבודה והשקעה כדי להחזיר את הילדים לתפקוד בפעילות שלנו.

נפתלי דרעי: יש את הפעילות הרגילה שתמשיך, הפעילות ההתנדבותית מול הרשויות המקומיות שתהיה בתקופה של השנה.

נפתלי דרעי: אנחנו לא יודעים מה צופן לנו אבל אנחנו בטוחים שיהיו מפעלי התנדבות שנצטרך להיות חלק מהם.

נפתלי דרעי: הדבר האחרון זאת פעילות חוץ.

נפתלי דרעי: כאן אני פונה בקריאה אליך אדוני יושב ראש הוועדה.

נפתלי דרעי: צאו בקריאה למשרד הבריאות.

נפתלי דרעי: במתווה ל-1 בספטמבר שהם נותנים למערכת החינוך הפורמלית בנושא טיולים ולינה בחוץ, שישוו את זה גם לחינוך בלתי פורמלי.

נפתלי דרעי: אם הם נותנים החינוך הפורמלית אפשרות לטייל יותר מיום אחד עם לינה בשטח, גם אנחנו מבקשים שיאשרו לנו את זה.

נפתלי דרעי: שלא נחזור על מה שהיה בחודש מאי, עת החזירו אותנו לפעילות והטילו עלינו מגבלות כאשר בבתי הספר אפשרו לעשות דברים אחרים.

נפתלי דרעי: אני חושב שהוכחנו את עצמנו בתקופה הזאת והראינו שאנחנו יודעים לעבוד בצורה מסודרת בהתאם למתווה, בקפסולות ובצורה אחראית גם אם הפעילות מופעלת על ידי מדריכים צעירים.

נפתלי דרעי: הדבר האחרון שאני מבקש לדבר עליו בקצרה הוא נושא התקציב.

נפתלי דרעי: בהמשך לפנייה שלנו לנשיא, ראינו את ההתערבות שלו ואת המכתב שיצא ממנכ"ל בית הנשיא וההבטחה שלו, בתיאום עם ראש אגף התקציבים, להעמיד את התקציב כפי שהיה ב-2019.

נפתלי דרעי: אנחנו סומכים על ההבטחה הזאת, אנחנו סומכים על בניטה שידע לעשות את העבודה מול אגף התקציבים ולהביא את המשאבים האלה.

נפתלי דרעי: לגבי התקציב, אנחנו יותר רגועים אבל מה שמטריד אותנו ביום יום עכשיו זה הנושא של המקדמות.

נפתלי דרעי: הצלחנו לקבל מקדמה נוספת לתנועות ולארגונים שהביאה אותנו כמעט ל-50 אחוזים אבל עדיין יש כספים שצריך לתת לנו.

נפתלי דרעי: החישוב שעשה משרד החינוך לגבי התקציב ששולם ב-2019 הוא מופחת, הוא 103 מיליון שקלים במקום 119 מיליון שקלים ואי לכך לכאורה נגמר התקציב שניתן לתת לנו במקדמות.

נפתלי דרעי: אני שלחתי מכתב לכל הגורמים בעניין הזה, עם הנתונים לפיהם אנחנו חושבים שהסכום המדובר הוא 119 מיליון שקלים, מה שיאפשר לנו לקבל תקציב במקדמות באופן מיידי, רק אם יאשרו את זה, של עוד 11 מיליון שקלים.

נפתלי דרעי: אני מבקש שיבדקו את הנושא הזה.

נפתלי דרעי: אם צריך, נעביר את הנתונים למי שצריך.

נפתלי דרעי: זאת פשוט טעות בחישוב שעשו.

נפתלי דרעי: לקחו נתונים של תזרים מזומנים במקום התקציב שחולק בפועל עבור שנת הפעילות של 2019.

נפתלי דרעי: אני מבקש את ההתערבות גם בנושא הזה.

נפתלי דרעי: עד כאן.

נפתלי דרעי: תודה.

רם שפע: תודה רבה.

רם שפע: כמה אמירות חשובות.

רם שפע: אנחנו תכף נפנה גם למשרד הבריאות.

רם שפע: נמצאת אתנו דוקטור אפרת אפללו.

רם שפע: אני חושב שיש הרבה סוגיות חשובות עליהן דיברת אבל הסיפור של השוואת ההתייחסות לפעילות חוץ בין משרד החינוך למשרד להשכלה גבוהה ומשלימה, נראית לי טריביאלית לחלוטין.

רם שפע: אפרת, מה ההתייחסות שלך לסוגיה הזאת?

אפרת אפללו: קודם כל אני רוצה לומר לנפתלי שאנחנו גיבשנו את מתווה החזרה של תנועות הנוער, של הפעילות הבלתי פורמלית, לפני שלושה שבועות ואנחנו אלה שהבאנו את ההצעה הזאת.

אפרת אפללו: אני מצטערת, הייתי חייבת לומר את זה כי זה ממש היה משהו שלי.

רם שפע: יישר כוח לך ולכם.

רם שפע: תודה למשרד שעסק בכך.

אפרת אפללו: זה כל כך היה חשוב לנו להחזיר את הפעילות הבלתי פורמלית הזאת ובאמת גיבשנו מתווה.

אפרת אפללו: כרגע, במתווה שגיבשנו, לינת שטח לא מאושרת.

אפרת אפללו: לגבי פתיחת שנת הלימודים, זה משהו שעדיין נמצא בדיונים.

אפרת אפללו: כמובן, כמובן, כמובן, לא יכולים להיות תנאים שונים.

רם שפע: יש לי שאלה.

רם שפע: אני שומע ממשרד החינוך טענה לפיה כרגע, לקראת פתיחת שנת הלימודים, אפשר ללון בשטח.

רם שפע: אני טועה?

אפרת אפללו: אתה מדבר על פתיחת שנת לימודים או על פעילות בלתי פורמלית שמתקיימת כרגע?

רם שפע: רציתי לדבר על הבלתי פורמלי אבל את התייחסת למשרד החינוך.

רם שפע: בית ספר, זה רלוונטי למה שאת אומרת, זה הרי ישפיע גם על הבלתי פורמלי.

רם שפע: יכולים לישון בשטח, כן או לא?

קטי קטרין שטרית: לא.

קטי קטרין שטרית: אני דיברתי אתמול עם יואב.

קטי קטרין שטרית: המתווה הוא שטיול של יומיים, יום ועוד יום ללא לינה.

קטי קטרין שטרית: זה מה שאמר לי יואב.

רם שפע: פרנקל או גלנט?

קטי קטרין שטרית: גלנט.

רם שפע: כי גם אני ישבתי אתו אתמול ואני מכיר משהו אחר.

רם שפע: זה רלוונטי.

אפרת אפללו: אני צריכה לבדוק את הנושא כי כרגע לינת שטח לא מאושרת מבחינת העמדה המקצועית של משרד הבריאות.

אפרת אפללו: אני רואה את המתווים של משרד החינוך וכתוב שם לינת שטח, אבל יכול להיות שזה משהו שהוא עוד בתהליך של אישור.

אפרת אפללו: לינת שטח, מבחינת משרד הבריאות, כרגע היא לא מאושרת מכל מיני סיבות.

אפרת אפללו: הייתה גם עתירה לבג"צ שאני בטוחה אתם מכירים אותה ושם מפורטת כל העמדה שלנו בעניין הזה.

רם שפע: מה שאת אומרת, זה לא משנה מה, בכל מקרה התקנות שיצאו ממשרד בריאות לגבי לינת שטח ופעילות חוץ, תקפות לכולם באותה מידה, פעילות פורמלית ובלתי פורמלית.

אפרת אפללו: ברור.

רם שפע: נפתלי, אני מקווה שקיבלת תשובה יותר מהירה מכפי שציפית.

רם שפע: אפרת, יש עוד משהו שאת רוצה להתייחס אליו?

אפרת אפללו: לא.

רם שפע: תודה.

רם שפע: נמצא אתנו ראש העיר אילת, מאיר יצחק הלוי, ולא בפעם הראשונה הוא מכבד את ועדת החינוך בנוכחותו אתה אתנו ב-זום?

מאיר יצחק הלוי: כן.

מאיר יצחק הלוי: קודם כל, תודה רבה על הדיון.

מאיר יצחק הלוי: אני קיימתי הבוקר דיון נוסף בוועדת הנוער ותנו לי להעיר לכם ממבט עירוני, איך אני רואה את הדברים.

מאיר יצחק הלוי: אני חייב לומר לך אדוני היושב ראש שאני מודאג מאוד.

מאיר יצחק הלוי: אני מודאג משום שעל סדר היום נמצאים נושאים שאני חושב שהם נשמת אפה של מערכת החינוך.

מאיר יצחק הלוי: מאחר ואני מכיר את האנשים, החל מהמנכ"ל בניטה שאני מאחל לו הצלחה גדולה, יש לנו היכרות מצוינת, וכמובן אני מכיר את השר אלקין, אני בטוח שדברים שהם באמת בנשמת אפה של המערכת הזו, אסור לרגע אחד שהם ייבלמו וייעצרו.

מאיר יצחק הלוי: צריך לזכור, מבלי להתייחס למשרד כזה או אחר, שמדברים היום על תוכנית היל"ה, על סל תרבות, על קרן קרב, על צהרונים, על ארגוני הנוער.

מאיר יצחק הלוי: חבר'ה, מדובר כאן בנושאים הכי משמעותיים בתקופה הזאת.

מאיר יצחק הלוי: הדיון הוא לא דיון תיאורטי.

מאיר יצחק הלוי: כאשר אנחנו מדברים על נגיף הקורונה – אמר את זה חבר הכנסת ובצדק גדול מאוד – אנחנו מדברים על קשיים נפשיים ורגשיים לבני הנוער שלנו.

מאיר יצחק הלוי: הדרך שיודעת לתת מענים, אלה ארגוני הנוער, תנועות הנוער, מסגרות היל"ה, החלקים שבאים דווקא מהעולמות האלו של הפנאי ולא בהכרח רק התחומים הפרונטליים.

מאיר יצחק הלוי: לכן דווקא בעת הזו – אני טוען שתמיד צריך לעשות מעשה – צריך להגביר מאמץ ולא לעכב.

מאיר יצחק הלוי: לעשות כל מאמץ כדי לתת לבני הנוער, שגם הם חווים את החוויה, את העזרה.

מאיר יצחק הלוי: בואו לא נתבלבל, יושבים כאן הגדולים שסוחבים את הבעיות שלהם ושוכחים שבני הנוער רואים את המצוקות של ההורים שלהם, רואים את האבטלה של ההורים שלהם, רואים את אי הבהירות, פתאום האופק נעלם להם.

מאיר יצחק הלוי: אי אפשר לקחת נושא כל כך משמעותי ולהגיד שעכשיו הוא סרח עודף.

מאיר יצחק הלוי: להיפך.

מאיר יצחק הלוי: אני הייתי חושב הפוך.

מאיר יצחק הלוי: הייתי לוקח את הנושאים הללו ומכניס את מסגרות הנוער לתוך בתי הספר והופך אותם לדבר המוביל.

מאיר יצחק הלוי: אלה הם הדברים שצריך היום לעשות ברצותנו לראות את המצוקות האמיתיות שעוברים בני הנוער האלה.

מאיר יצחק הלוי: עזבו את הדיבור על החשיבות הערכית, החינוכית ושאר הדברים שנכונים בחיי היום יום.

מאיר יצחק הלוי: יש כאן מצוקה אמיתית של עם ישראל וחלק מהפתרונות אלה הנושאים האלו של ארגוני נוער, של מסגרות נוער, של עבודה שיוצרת קתרזיס, שמתעלת דברים להתנדבות שזה דבר כל כך חשוב בתקופה הזאת.

מאיר יצחק הלוי: בזה אנחנו פוגעים?

מאיר יצחק הלוי: האמינו לי, לא מצליח להבין את הדברים.

מאיר יצחק הלוי: נראה לי שכמה אנשים חיים בללה לנד וצריך להחזיר דברים.

מאיר יצחק הלוי: אני אמרתי בשלטון המקומי את הדברים הכי ברור ואני אומר את זה עם הרבה מאוד הערכה לחבריי, ובאמת אני מכיר את השרים, את כולם, היטב הרבה שנים.

מאיר יצחק הלוי: מדוב באנשים נפלאים.

מאיר יצחק הלוי: תשנו את סדרי העדיפות.

מאיר יצחק הלוי: תתחילו במה שאנחנו דנים עכשיו, תתקצבו את זה כי לדעתי יהיה קשה מאוד לפתוח את כל המערכת מבלי שאנחנו נותנים תשובות למה שאני מגדיר נשמת אפה של המערכת בעיקר בצרכים שבני הנוער שלנו כל כך זקוקים להם בעת הזאת.

מאיר יצחק הלוי: בני הנוער שלנו, חברים יקרים, במצוקה.

מאיר יצחק הלוי: אל נא נתבלבל.

מאיר יצחק הלוי: אל נסתכל על המעטפת החיצונית.

מאיר יצחק הלוי: יש כאן מצוקה שלא כולם יודעים להוציא אותה ואנחנו צריכים לעזור בעניין הזה.

מאיר יצחק הלוי: כך אני רואה את הדברים ואני מאוד מאוד מקווה שההחלטות תהיינה החלטות מושכלות שיודעות לתת סדר עדיפות נכון ברוח התקופה הלא פשוטה הזאת.

מאיר יצחק הלוי: תודה.

רם שפע: תודה רבה.

רם שפע: מעריכים את הדברים.

רם שפע: כל המכלול שמטריד עכשיו את מערכת החינוך, גם הפורמלי וגם הבלתי פורמלי, לשלטון המקומי יש חלק מאוד מאוד גדול ביכולת לייצר את השינוי ואני מקווה שביחד נגרום לפתיחת השנה, גם הפורמלית וגם הלא פורמלית, להיות הרבה יותר טובה מכפי שזה נראה כיום כי המצב מדאיג מאוד.

רם שפע: נמצא אתנו אדיר וישניה ב-זום?

רם שפע: מנכ"ל אשכולות.

רם שפע: רגע.

רם שפע: סליחה אדיר.

רם שפע: השר אלקין אתנו ב-זום.

רם שפע: שלום, צוהריים טובים.

זאב אלקין: צוהריים טובים.

רם שפע: זכור לי שגם בדיון הקודם היית בנסיעה.

רם שפע: אני שמח שאתה אתנו.

רם שפע: אני מניח שלא עקבת אחרי כל הדיון ולכן אני אמקד ואומר שגם מנכ"ל משרדך דיבר, גם חגי גרוס דיבר וגם ארגוני ותנועות הנוער, השין-שינים וקבוצות המחנכים.

רם שפע: אנחנו מודעים היטב למשמעות האדירה שלהם עבור בני הנוער בישראל ועבור הילדים שהנוער מדריך.

רם שפע: כמובן שנרצה ממך התייחסות מאוד ספציפיות לנושא התקצוב שמטריד את כולנו.

רם שפע: הייתי מתייחס לשלושה סעיפים משמעותיים.

רם שפע: המקדמות שעדיין לא הגיעו וככל שאני מבין לא קשורות באתגרים התקציביים, הפער התקציבי שקיים – ודיברנו עליו גם אתה ואני פעמים רבות – בנוגע לעובדה שבסיס התקציב בר אליך והתוספות לא הגיעו, וגם הדרישה שלהם – המאוד מובנת ומוצדקת – לשיפוי לאור השנה הקשה שעברה על כולם.

רם שפע: אני מודה לך מאוד שאתה אתנו.

זאב אלקין: תודה רבה אדוני היושב ראש, חברי הכנסת ונציגי הארגונים השונים שאתנו בדיון הזה.

זאב אלקין: בהחלט אנחנו לקראת פתיחה של שנת לימודים לא פשוטה, גם לגבי חינוך בלתי פורמלי ובכלל בשנה תקציבית לא פשוטה.

זאב אלקין: לפני שאני אתייחס להיבט התקציבי, אני חייב להתייחס גם לסוגיה של המגבלות השונות.

זאב אלקין: זה לא סוד שהיינו צריכים להיאבק קשה מאוד כדי שבסופו של דבר מערכת החינוך הבלתי פורמלית תקבל אישור לפעול לפחות חלק ניכר מהפעילות שלה, עד שגיבשנו את המתווה מול משרד בריאות ומל"ל.

זאב אלקין: זה לא היה פשוט ואני חושב שחשוב שגם ועדת החינוך תהיה כאן על המשמר, גם לקראת העתיד.

זאב אלקין: אנחנו לא יודעים מה תהיה הדינמיקה הבריאותית.

זאב אלקין: כמו שכולנו יודעים לפעמים ההנחיות משתנות.

זאב אלקין: לדעתי הייתה יד קלה מדי על ההדק בקלות הזאת שבה אמרו בואו נסגור קודם כל את הפעילות הבלתי פורמלית שהיא לא רלוונטית מבחינה משקית.

זאב אלקין: אני חשבתי כבר אז שזאת הייתה שגיאה וכמו שאתם יודעים נלחמתי בזה והמשכנו להילחם ואני שמח שהצלחנו לפתור לפחות חלק מהבעיות אבל אני לא רגוע לקראת הבאות.

זאב אלקין: לכן אני בכוונה מתייחס לנושא הזה.

זאב אלקין: אנחנו נצטרך כאן סיוע ארטילרי גם של הוועדה במידה ומישהו עוד פעם יחשוב שהדרך הפשוטה לפתור בעיות היא לסגור לחלוטין את המסגרת של החינוך הבלתי פורמלי.

זאב אלקין: אני מודע היטב למגבלות הבריאותיות ולחשיבות שלהן ואנחנו גם מעבירים מסרים לכל הגופים על חשיבות ההקפדה בהן.

זאב אלקין: כמובן לפעמים יש מצבים שמגיעים עד לסגר כללי ואז זה סגר כללי ואין מה לעשות.

זאב אלקין: אבל אני לא תמיד הבנתי מה היה ההיגיון להתנפל דווקא על המסגרת של החינוך הבלתי פורמלי, שפעולות רגילות של מפגשים של אנשים היו מותרות באותם היקפים.

זאב אלקין: אני חושב שחשוב מאוד לזכור שאם הנוער לא יהיה במסגרת של החינוך הבלתי פורמלי, הוא יהיה ברחוב ואז גם החשיפה הבריאותית בעיניי הרבה יותר גדולה וגם היכולת לדעת מי היה, היכן היה ואת מי פגש ולעשות חקירה אפידמיולוגית, לגלגל את זה אחורה, היא יותר קטנה.

זאב אלקין: בכוונה הרחבתי בנושא הזה כי לכאורה אנחנו ברוב הנושאים מאחור אבל הוא יכול לחזור אלינו בחורף שבא לקראתנו במסגרת שנת הלימודים הקרובה וחשוב מאוד שייפול האסימון בכל מוקד קבלת החלטות על החשיבות שקשה להפריז לגבי של החינוך הבלתי פורמלי דווקא בתקופה הזאת שהיא תקופה כל כך לא יציבה וכל כך לא פשוטה עבור הנוער.

זאב אלקין: לכן זה משהו שצריך לעשות כל מאמץ לשמור עליו ולאפשר אותו, כמובן בהתאם למגבלות בריאותיות שיש כל פעם לפי הנתונים ולפי הנדרש.

זאב אלקין: מכאן אני מגיע לאתגרים התקציביים ואני אחלק אותם לאתגרים מסוגים שונים.

זאב אלקין: אני מניח שתוך כדי דיון כבר נתקלתם בכל סוגי הבעיות.

זאב אלקין: בעיה מסוג אחד, אדוני היושב ראש, אתה התייחסת אליה, היא בעיה תזרימית.

זאב אלקין: גם אם יש לך כסף, אנחנו בשנה בלי שיש תקציב מדינה מאושר ואני לא אכנס כרגע לשדה הנפיץ של איזה תקציב, חד שנתי או דו שנתי.

רם שפע: גם אני לא אכנס לזה.

זאב אלקין: אני רק אומר שיש אינטרס עצום לכל משרד תפעולי מסוג המשרד שלנו, שכמה שיותר יהיה אישור תקציבי לשנת 2020 כי עד שאין את האישור הזה, צריך להבין מה קורה.

זאב אלקין: גם התקציבים שיש לנו, רובם משועבדים להתחייבויות שנעשו בשנה התקציבית הקודמת כי עוד לא קיבלנו את העודפים המחויבים מהאוצר.

זאב אלקין: לכן גם אם יש לך כביכול כסף, החשב של המשרד - מבחינתנו זה חשב משרד החינוך, אנחנו עובדים על החשבות של משרד החינוך – וזאת לא החלטה שרירותית שלו אלא זו הנחיה של החשב הכללי והוא מנחה לא לאפשר התקשרויות חדשות.

זאב אלקין: לכן גם כשיש כסף לשנת 2020, נניח לא מלא אלא חלקי, אנחנו גם אותו לא יודעים להפעיל כי הוא אסור ומשועבד להתחייבויות של שנה קודמת כי את הכסף עבור ההתחייבויות האלה שנלקחו מהמשרדים בסוף שנת 2019 עוד לא קיבלנו מהאוצר עד שאין אישור תקציב המדינה.

זאב אלקין: זאת סוגיה שהיא לאורך ולרוחב כל מה שאנחנו עושים.

זאב אלקין: לפעמים החשב הכללי מוכן לעשות החרגות אבל הן ממש נקודתיות ולדעתי לא מספקות.

זאב אלקין: לכן, כאן הוועדה יכולה לסייע לנו בשיח מול החשב הכללי כדי שבסופו של דבר תהיה תובנה שם החינוך הבלתי פורמלי הוא עד כדי כך דבר הכרחי שצריך בשבילו לעשות יותר החרגות תזרימיות.

זאב אלקין: כולם יודעים שיש כסף, הרי יודעים שהכסף יגיע כי הוא קיים, הוא פשוט נלקח מהמשרדים ועוד לא הוחזר להם.

זאב אלקין: במצבים כאלה חשוב מאוד שתהיה קצת יותר אוזן קשבת בחשב הכללי לנושאים השונים שכרגע עומדים בפני שוקת שבורה לקראת פתיחת שנת הלימודים.

זאב אלקין: אלה בעיות מסוג אחד והפתרון לנושאים האלה הוא בין החשב הכללי לשר האוצר שיכול להורות לחשב הכללי לגלות יותר גמישות בנושאים האלה.

זאב אלקין: הסוגיה התקציבית הרלוונטית השנייה וגם אליה התייחסת אדוני היושב ראש, היא הפער בין התקציב הבסיסי הקבוע שכולו עבר אלינו – אין לי טענות מול משרד החינוך – לבין התקציב התוספתי שהיה ניתן מדי פעם משנה לשנה, חלקו קואליציוני, פוליטי, מפלגתי, חלקו החלטות של ועדת הכספים ברגע האחרון של אישור התקציב, בקשה לחזק נושאים שונים של חינוך בלתי פורמלי, חלקו החלטות שהיו במשרד החינוך לקחת עודפים מנושא אחד ולהפנות אותם לנושא אחר בסוף שנת לימודים.

זאב אלקין: חינוך בלתי פורמלי נהנה בצורה ניכרת מהתקציבים האלה.

זאב אלקין: אגב, בעיניי לא במקרה אלא זה בגלל ההבנה של השחקנים השונים בזירה הפוליטית – ושוב, לא משנה ימין או שמאל, זה חוצה מפלגות, יהודים, ערבים, חרדים, זה רלוונטי לכולם – וההבנה הייתה שזה מאוד חשוב וצריך לעזור.

זאב אלקין: עכשיו אנחנו נמצאים בבעיה כי בשנה כמו עכשיו שאין כרגע תקציב מדינה מאושר, כל מה שמותר להשתמש בו, זה רק הבסיסים.

זאב אלקין: לכן כמובן יש פערים תקציביים.

זאב אלקין: אנחנו מעריכים אותם על כל החינוך הבלתי פורמלי שנמצא אצלנו – יש גם חלקים גדולים במשרד החינוך – בכ-150 מיליון שקלים וזה כבר לא פער תזרימי.

זאב אלקין: הוא לא פער טכני אלא זה כסף שחסר.

זאב אלקין: אנחנו מקיימים דיאלוג קבוע על כך עם משרד האוצר עד לרמה של ראש אגף התקציבים.

זאב אלקין: לגבי חלק מהנושאים יש מקום ליותר אופטימיות, גם נשיא המדינה נכנס לעובי הקורה לגבי חלק מהנושאים, אבל עדיין לא קיבלנו שום אישור רשמי לכך.

זאב אלקין: אפילו דברים שכביכול הובטחו לנשיא המדינה, ניסיונות שלי לקבל אישור רשמי מראש אגף התקציבים כדי שנוכל להרגיע את תנועות הנוער וארגוני הנוער ולהגיד שהכסף יבוא, אנחנו לא יודעים להגיד מתי, מתי יאושר תקציב, אבל הכסף יבוא – אני אפילו את זה היום לא יודע להגיד.

זאב אלקין: ניסיתי ללכת עם הצ'ק של הנשיא לבנק שנקרא אגף התקציבים ואמרו לי בבנק שהצ'ק לא חתום.

זאב אלקין: חזרתי כלעומת שבאתי.

זאב אלקין: אמנם שמעתי הרבה אופטימיות אצל ראש אגף התקציבים שאמר שהוא יעשה הכול כדי לפתור את הבעיה, שאני יכול לסמוך עליו, שהוא הבטיח גם לנשיא, אבל הוא לא יודע להתחייב.

זאב אלקין: כל עוד הוא לא יודע להתחייב, אני לא יודע איך תנועות נוער וארגוני נוער יוכלו להתחייב לפעילות ולקיים אותה על סמך רצון טוב של ראש אגף התקציבים.

זאב אלקין: זו סוגיה מורכבת ואני מבין את המורכבות.

זאב אלקין: אני נלחם על הדברים האלה, על ה-150 מיליוני השקלים האלה במצטבר ואני אמשיך להילחם עליהם.

זאב אלקין: גם כאן אני אשמח לכל סיוע של הוועדה.

זאב אלקין: אגב, כאן אני קצת חולק עליך אדוני היושב ראש, זה בכלל לא קשור לפיצול בין שני המשרדים.

זאב אלקין: גם אם זה היה היום במשרד החינוך, היינו בדיוק באותו מצב של בעיה והעובדה, תראה מה קורה לחברה למתנ"סים, לתוכניות בחינוך בלתי פורמלי שתלויות במשרד החינוך כמו תוכנית היל"ה, קרן קרב, סל תרבות, חוג לכל ילד, ארבע תוכניות ענקיות בהיקפים יותר גדולים כאשר כל אחת מהן היא בסך 150 מיליון שקלים.

זאב אלקין: כולן כאן בדיוק בגלל אותה בעיה ולכן מבחינה זאת זה לא משנה מי הכתובת, אנחנו או משרד החינוך, אבל בעיה קיימת והיא בעיה משמעותית.

זאב אלקין: אגב, בסוגריים, לגבי החברה למתנ"סים, היא למעשה סופגת כאן מכות לאורך ולרוחב.

זאב אלקין: מצד אחד חברות המתנ"סים העירוניות איבדו המון הכנסות ומבחינתן קורונה היה אירוע משברי קשה שאף אחד לא שיפה אותן ואף אחד לא עזר להן, ומצד שני החברה למתנ"סים הארצית כרגע לא מקבלת אישורים לרוב המוחלט של הפעילות שהיא רגילה לקיים מול משרד החינוך.

זאב אלקין: כאן המפתח הוא במחלוקת בין משרד החינוך למשרד האוצר אבל החברה נמצאת בפני שוקת שבורה כשאתה לוקח את כל האירוע הזה במצטבר.

זאב אלקין: סוגר סוגריים לברי החברה למתנ"סים.

זאב אלקין: זה סוג שני של בעיות.

זאב אלקין: הסוג השלישי של הבעיות התקציביות היא סוגיית שיפוי.

זאב אלקין: אני חושב שהמערכת של החינוך הבלתי פורמלי נפגעה משמעותית בעקבות משבר הקורונה, גם פחות הכנסות בגלל שחלק מהפעולות שדווקא בדרך כלל מכניסות כסף בוטלו או צומצמו, גם פחות תרומות וגם כמובן עלויות נוספות בגלל מגבלות בריאותיות.

זאב אלקין: הרי אם אומרים לך רק 20 ילדים באוטובוס, אתה צריך שני אוטובוסים במקום אוטובוס אחד, וכך כל דבר מבחינת מקומות פעילות, גודל החוקים וכולי וכולי וכולי.

זאב אלקין: אני מנסה כמו קול קורא במדבר לצעוק את הצעקה הזאת כבר במשך חודשיים ואולי אפילו יותר, גם בישיבות ממשלה וגם בשיח מול אנשי משרד האוצר, ולצערי עד היום אפילו לא נפתח שולחן של משא ומתן על השיפוי.

זאב אלקין: יש מערכות במדינה שכן קיבלו שיפוי.

זאב אלקין: זה נכון שלא כולן אבל אני חושב שחינוך בלתי פורמלי לא צריך להיות אחרון בתור אלא הוא צריך להיות בין הראשונים בתור.

זאב אלקין: הדברים הגיעו עד כדי כך – ומי שמכיר אותי יודע שזה אומר שמבחינתי הגיעו מים עד נפש – שביום ראשון האחרון אני הצבעתי נגד תוכנית הסיוע הכלכלית שהביא משרד האוצר, בדיוק בגלל הנקודה הזאת, שדרישתי להכניס לשם שיפוי למערכת החינוך הבלתי פורמלית, לא התקבלה ולמעשה לא קיבלנו כל יכולת לעזור לארגוני הנוער, לתנועות הנוער וארגונים נוספים של המגזר השלישי, לחברה למתנ"סים, להתמודד עם התוצאות התקציביות של משבר הקורונה.

זאב אלקין: כשאני מסתכל על התמונה הזאת, יש כאן בעיות מסוגים שונים.

זאב אלקין: גם בעיה של תקציב שוטף, גם בעיה תזרימית חשכ"לית בגלל השנה בלי תקציב וגם בעיה של היעדר שיפוי וביחד זה מייצר אתגר קשה מאוד לכל המערכת וחייבים כאן לחץ על משרד האוצר כדי שבסופו של דבר מישהו יתעורר שם ויבין שצריך כאן לפתור את הבעיה התקציבית, לשבת סביב השולחן ולסדר הכול.

זאב אלקין: מכאן אני רוצה להתייחס גם לאתגר ולחזון כי בעיניי לא מספיק רק לשמר את הפעילות הקיימת.

זאב אלקין: כשאני שואל את עצמי מה קורה לילד שבמקום ללכת לבית ספר שש פעמים בשבוע, שישה ימים, הוא ילך לבית ספר רק יומיים בשבוע וכלל שאר הימים ילמד בבית – אין ספק שילד כזה צריך יותר מסגרות של החינוך הבלתי פורמלי אחר הצוהריים באותם ימים שהוא למד בבית.

זאב אלקין: הוא צריך מסגרת חברתית.

זאב אלקין: הוא לא יכול לשבת סגור בבית 24 שעות ולא לראות בני גילו.

זאב אלקין: זה פשוט לא יעבוד.

זאב אלקין: אני כבר לא מדבר על הנזקים לילד כזה מבחינה חברתית, בריאות הנפש שלו וכולי.

זאב אלקין: לכן מישהו כאן צריך להרים את הכפפה.

זאב אלקין: מערכת החינוך הבלתי פורמלית מסוגלת להרים את הכפפה.

זאב אלקין: היא מסוגלת להפעיל את הפעילות שלה דווקא בתקופת המשבר וזה מה שנדרש.

זאב אלקין: זה גם יותר זול מאשר לפצל כיתות.

זאב אלקין: בסופו של דבר המענים למערכת החינוך הפורמלית הרבה יותר יקרים מהסיוע הנדרש לחינוך בלתי פורמלי.

זאב אלקין: לכן אנחנו כאן מזהים אתגר וחזון וצורך להגדיל את הפעילות של מערכת החינוך הבלתי פורמלית.

זאב אלקין: הייתי אומר אפילו להכפיל אותה בתקופה הזאת בה אנחנו נמצאים, בעידן משבר הקורונה.

זאב אלקין: אם תנועות הנוער עושות פעילות פעמיים בשבוע, לעשות את זה ארבע פעמים בשבוע, חמש פעמים בשבוע במציאות הזאת.

זאב אלקין: יהיו לזה לקוחות בגלל המציאות הייחודית בה אנחנו נמצאים.

זאב אלקין: לפתוח שורות, לא להסתפק בחברי תנועות נוער רגילים אלא לנסות להגיע לכלל האוכלוסיות, במיוחד אוכלוסיות חלשות, שכונות מצוקה ועיירות פיתוח ולאפשר פלטפורמות לנוער, לאלטרנטיבה לזה שהוא לא הולך לבית ספר וזה מכיתה ה' ומעלה.

זאב אלקין: שכל אחד יתאר לעצמו את הילדים שלו, את הנכדים שלו או את האחיינים או האחייניות שלו ויבין מה המשמעות לילד כזה לשבת סגור בבית וללמוד ב-זום וכמה פיצוי צריך לתת על כך במסגרת חינוך בלתי פורמלי.

זאב אלקין: אני בטוח במאה אחוזים שחייבים ללכת לכיוון הזה וגם זה ידרוש משאבים.

זאב אלקין: אי אפשר לעשות את זה בלי משאבים אבל שוב, זה יותר זול מאשר לבנות בתי ספר חלופיים או כיתות.

רם שפע: תודה רבה השר אלקין.

רם שפע: התייחסות מאוד מפורטת ומקיפה לכל האתגר התקציבי שנמצא במערכת.

רם שפע: מיד גם חבר הכנסת ווליד טאהא רוצה לשאול אותך שאלה אבל לפני כן אני רוצה שתי התייחסויות.

רם שפע: ראשית, בנוגע לבנק עליו דיברת.

רם שפע: אני רק מזכיר לך שאתה יכול לפנות ליושב ראש הבנק, למשרד האוצר, ולנסות להביא אותו לכך שחייבים לשחרר את התקצוב לחינוך הבלתי פורמלי.

זאב אלקין: פניתי.

זאב אלקין: סמוך עלי שפניתי.

רם שפע: סומך.

זאב אלקין: ואני ממשיך להפעיל את כל הלחצים בנושא הזה.

רם שפע: סומך עליך בעניין הזה.

זאב אלקין: אני אשמח לכל סיוע ארטילרי של חברי ועדת החינוך, שלך כיושב ראש הוועדה ושל חברי הוועדה כי אני חושב שיש כאן נושא שהוא בעל חשיבות לאומית שלא מייחסים לו מספיק חשיבות לא במשרד האוצר ולא במסגרות האחרות.

רם שפע: אני מאוד מסכים אתך.

רם שפע: כשאתה מדבר על סיוע, לא בכדי אנחנו מקיימים את הדיון הזה וגם ציינו כאן התנועות, ארגוני הנוער וכולם שאלה דברים שלא קרו בשנים הקודמות, ודאי אז לא היה שר לנושא, ואני חושב שעדיין מדינת ישראל לצערי מוכיחה שהיא לא מבינה ומפנימה – ודאי במשרד האוצר – את המשמעות האדירה של החינוך הבלתי פורמלי המשלים.

רם שפע: אנחנו לא נוותר ויכול להיות שיש עוד אלמנטים.

רם שפע: מגיעים לוועדת כספים כל מיני דיונים רלוונטיים בנושא החינוך ומאוד יכול להיות שאנחנו צריכים לייצר גם פתרונות כאלה.

רם שפע: אני רוצה לשאול שאלה ספציפית שלא הבנתי עד הסוף.

רם שפע: בתוך כל האתגרים התקציביים מול החשב הכללי, למה הסיפור של המקדמות קשור לזה?

רם שפע: הרי המקדמה לא קשורה לבעיית התקציב.

רם שפע: למה אי אפשר להגדיל את המקדמות שהם מקבלים?

זאב אלקין: אני שוב מסביר לך מה קורה.

רם שפע: רק על המקדמות.

זאב אלקין: אותה בעיה עם מקדמות לכל הארגונים וזה לא משנה אם אלה תנועות נוער, בני נוער, תנועת אחריי או כל תקנה אחרת.

זאב אלקין: אנחנו נתקלים באותה בעיה בכל התקנות.

זאב אלקין: אתה עשית הסכמים והתחייבת על כסף בשנת 2019 להיקף מסוים.

זאב אלקין: אני מדבר כרגע על מספרים מדומים ולא על מספרים אמיתיים.

זאב אלקין: נניח לקחת על עצמך התחייבויות בהיקף של 50 מיליון שקלים ואת הכסף הזה משרד האוצר לוקח ממך סוף שנת 2019 ומחזיר לך בשנת 220, אחרי אישור תקציב המדינה.

זאב אלקין: זה נקרא עודפים מחויבים.

זאב אלקין: אז עם הכסף הזה אתה משלם את ההתחייבויות בהתאם לביצוע.

זאב אלקין: מגישים לך דוחות ביצוע ואתה משלם את הכסף.

זאב אלקין: עד שלא אושר תקציב לשנת 1010 לא קיבלת עודפים מחויבים ואז נניח אם בתקנה הזאת אתה צריך לצורך העניין 70 מיליון שקלים או 80 מיליון שקלים ויש לך כרגע 50 מיליון שקלים כי כל השאר היה תקציב תוספתי, גם ב-50 מיליון שקלים לא נותנים לך להשתמש אלא אומרים, רגע, אתה נתת בשנת 2019 התחייבויות על 50 מיליון שקלים, יכולים כל רגע להביא אותם לתשלום, אז כל ה-50 מיליון שקלים שלך של שנת 2020 כרגע בעוצר לטובת ההתחייבויות של 2019 עד שלא תקבל את העודפים המחויבים, אל תשחרר את זה.

מאיר כהן: השר אלקין, אתה שר בממשלה.

מאיר כהן: מי לא נותן לך?

זאב אלקין: התשובה היא מאוד פשוטה.

זאב אלקין: כדי להשתמש בכסף ולהתחייב, אני צריך חתימה של חשב המשרד.

מאיר כהן: אז לך אליו.

זאב אלקין: לצערי אנחנו במשטר מממשלי שאני לא חסיד גדול שלו, אבל יש שתי פונקציות במשרד שהשר לא שולט עליהן, האחת היא חשב והשנייה היא היועץ המשפטי.

מאיר כהן: אני מצטער לומר לך.

מאיר כהן: הייתי שר ושלטתי לפחות בחשב.

מאיר כהן: לגבי היועץ המשפטי, אתה צודק אבל לגבי החשב, שר אומר מה הוא המדיניות שלו ומה סדרי העדיפות.

זאב אלקין: ממש לא.

זאב אלקין: ממש לא נכון.

זאב אלקין: יש מדיניות חשכ"ל כוללת והמדיניות הזאת אומרת שעד שאין כסף של עודפים מחויבים, התקנות לא יכולות להיכנס למינוס אלא באישור של ועדת החריגים של החשכ"ל שנותנת את האישורים האלה באמת במקרים חריגים.

זאב אלקין: בדיוק על זה אני דיברתי.

זאב אלקין: היכולת להכניס את התקנות, כי הכסף קיים, הוא באוצר, הרי יודעים כמה בכל תקנה וכמה צריך להחזיר, הכול ידוע.

זאב אלקין: לכן הפתרון כאן שוועדות החריגים של החשכ"ל – אגב, זה פחות טענות לחשב המשרד כי הוא פועל לפי הנחיות החשכ"ל, הוא לא אשם וזה כמעט ולא תלוי בו אלא יש הנחיות וכך בכל המשרדים הביצועיים, אותה בעיה ונתקלתי בה גם עת הייתי במשרד להגנת הסביבה, זאת אותה צרה – ידונו בכך.

זאב אלקין: יש נושאים בהם אפשר לחכות ויש נושאים בהם אי אפשר לחכות.

זאב אלקין: בחינוך בלתי פורמלי, לשיטתי, כבר מזמן הגענו לרף שאי אפשר לחכות.

זאב אלקין: לכן צריך כאן הנחיה גורפת מהחשכ"ל בנושאים האלה כן לתת אישורים של ועדת חריגים כך שלפחות במקומות שיש כסף, לאפשר את המקדמות ולאפשר חמצן לגופים כדי שיוכלו לפעול.

מאיר כהן: אתה מציע שהוועדה תוציא מכתב?

מאיר כהן: מה אתה מציע?

מאיר כהן: רוצים לעזור לך.

מאיר כהן: איך?

זאב אלקין: אני מנסה לשכנע את משרד האוצר בנושא הזה ברמה היום יומית, גם אני וגם המנכ"ל.

זאב אלקין: כל דרך שלכם שאתם יכולים לעשות, אתם יכולים לעשות דיון ולהזמין את החשב הכללי, אתם יכולים להשתמש בכלי של ועדת הכספים, אני מניח שיש כאן חברי כנסת שהם חברים גם בוועדת הכספים.

רם שפע: גם יושב ראש ועדת החינוך חבר ועדת הכספים.

זאב אלקין: אפשר לעשות ישיבה משותפת של ועדת הכספים וועדת החינוך.

זאב אלקין: אני מכיר מניסיוני הדל בכנסת ישראל שיש לא מעט כלים פרלמנטריים להפעיל לחץ ואני לא מתבייש, אני אומר שאני אשמח ללחץ הזה כי זה יעזור לי במלחמה שאני מנהל.

זאב אלקין: מכאן כבר כל אחד ידע איך הוא יכול לפעול.

זאב אלקין: אני, את היכולות שלי ואת הצינורות שלי, אני משתמש בהם, בכולם, ואם הביאו אותי להצביע נגד הצעה של משרד האוצר, אתם מבינים שזה מצב חריג כי אני בדרך כלל לא שר שעושה בלגן.

זאב אלקין: הגיעו מים עד נפש והגעתי למסקנה שצריך לעשות בלגן כי כנראה שאחרת לא מבינים.

רם שפע: הצעה לישיבה משותפת של ועדת החינוך וועדת הכספים, בהחלט רלוונטית.

זאב אלקין: אגב, אני מראש מתחייב שאני אתייצב לישיבה הזאת ומה שאמרתי לכם, אני גם אמר לאנשי משרד האוצר שהם גם שומעים את הדברים ממני.

רם שפע: בדיוק.

רם שפע: הם שומעים אותנו.

יוסף טייב: ברשותך אדוני היושב ראש, אני חושב שאנחנו לא מתמקדים בעצם הבעיה, בשורש הבעיה.

יוסף טייב: אני חושב ששורש הבעיה נמצא בתפיסת הדברים.

יוסף טייב: לצערי יש תחושה שמשרד האוצר מתייחס לחינוך הבלתי פורמלי, ולא משנה אם אלה תנועות הנוער או ארגוני הנוער, כגינה האחורית.

יוסף טייב: לא צריך להשקיע בה, זאת ארוחת גורמה.

יוסף טייב: אני יכול לומר לכם שכאחד שגדל גם בחניך בתנועות הנוער, בזמנו בצרפת, וגם כאחד שפתח ארגון נוער וליווה ארגון נוער, פתח סניפים והביא עולים, בפרט עולים מצרפת, לתוך סניפים משולבים, אני יכול להעיד שמדובר בגינה קדמית.

יוסף טייב: אנחנו צריכים להתעשת על עצמנו מהר מאוד ואני קורא מכאן לחשב הכללי, לפחות במיידי, לאשר את האישור החריג הזה לפחות לגבי מה שהיה וכמובן במקביל לזה לעבוד על ה-150 מיליון שקלים.

יוסף טייב: זה הבסיס, זה הלחם והחלב.

יוסף טייב: לא מדובר כאן בפינוקים.

יוסף טייב: ארגוני הנוער ותנועות הנוער עושים עבודה מדהימה ואנחנו כרגע בזמן קריטי, אם זה בגיוס החניכים, גיוס הצוות, הכשרות הצוות.

יוסף טייב: התרומה שהחינוך הבלתי פורמלי יכול לתרום גם למערכת החינוך, גדולה.

יוסף טייב: לצערי אנחנו מתייחסים לחינוך הבלתי פורמלי כגינה אחורית והגיע הזמן לשנות את התפיסה הזאת.

יוסף טייב: אני מברך את השר אלקין כי מבחינתו באמת אנחנו רואים את ההבנה ואת המלחמה שהוא ניהל גם עם שר הבריאות וגם עם המל"ל על כל האפשרות לחזור לפעילות, אבל באמת, כמו שהוא אמר, אסור לנו לשכוח שיש כאן סכנה לקראת החורף והדברים לא בטוחים.

יוסף טייב: אנחנו לא יוצאים עכשיו בהצהרה שזה מה שהולך לקרות גם בחורף ואנחנו יכולים להגיע למצב ששוב יבואו ויאמרו לנו שעוצרים את כל הפעילות של החינוך הבלתי פורמלי.

יוסף טייב: אני חושב שלא נכונה התפיסה הזאת שאנחנו מסתכלים על חינוך בלתי פורמלי כמשהו שהוא מהצד, שבסדר, יהיה, זה יהיה טוב, לא יהיה – יהיה בסדר.

יוסף טייב: החינוך הבלתי פורמלי הוא אבן דרך לחינוך הפורמלי, הוא עוזר, הוא מגבש עמדה של תלמידים, הוא מחנך לציונות ואני חושב שאנחנו צריכים לצאת מכאן בקריאה לחשב הכללי.

יוסף טייב: בשמחה אני אשתתף בישיבה כזאת גם מול ועדת הכספים ואני אפעל גם מול החברים בוועדת הכספים, חברי הקואליציה והאופוזיציה יחד.

יוסף טייב: אנחנו צריכים לשים על זה וטו.

יוסף טייב: לא יתכן שארגוני הנוער, תנועת הנוער, תוכניות שהן בלתי פורמליות לא יוכלו להתחיל את השנה בצורה בטוחה ולא יוכלו להגיד לחניכים שלהם שאנחנו כאן, אנחנו אתכם, אנחנו רוצים לצאת לדרך.

יוסף טייב: אני מקבל טלפונים מכלל ארגוני הנוער ותנועות הנוער ויש כאן אי ודאות.

יוסף טייב: לא יודעים מה אנחנו עושים, איך אנחנו מתחילים את השנה, מה אנחנו אומרים לחניכים שלנו.

יוסף טייב: אדוני היושב ראש, אנחנו צריכים לצאת גם ברמת הפרוטוקול גם ברמת קריאה של כלל חברי הוועדה, ולא משנה אם הם חברי כנסת שחברים בוועדה וכאלה שאינם חברים, לצאת בקריאה לחשב הכללי ולשר האוצר ולומר להם שהגיעו מים עד נפש ואנחנו מבקשים לטפל בעניין הזה עכשיו ומיד.

רם שפע: בהחלט.

רם שפע: מחזק את דבריך, חבר הכנסת טייב.

וליד טאהא: אני צריך לצאת לראיון ברדיו ואני לא יודע אם זה ייכנס עכשיו כשאני באמצע דבריי.

וליד טאהא: תודה רבה היושב ראש.

וליד טאהא: הבעיות של החברה הערבית בחינוך ממשיכות והבעיות בחינוך הבלתי פורמלי הן כמו תמיד הרבה יותר גרועות אחרי כל מה הדברים ששמעתי מכולכם.

וליד טאהא: החינוך הערבי, החברה הערבית מושכת אפליה ואי שוויון של עשרות שנים ואולי הקורונה באה וחשפה את זה.

וליד טאהא: תודה לקורונה על שעשתה את העבודה.

וליד טאהא: תוכנית החומש 922 בחברה הערבית באמצעותה למעשה מממשים את הפעילות של החינוך הממשיך הבלתי פורמלי היא יחסית תוכנית חדשה.

וליד טאהא: היא לא הייתה קיימת ובחלק מהישובים לא היו קיימות מחלקות נוער.

וליד טאהא: רק עכשיו, בשנים האחרונות, מקימים מחלקות נוער כדי לטפל בכל הנוער ובפעילויות של הנוער.

וליד טאהא: תוכנית החומש היא עם תקציב של 130 מיליון שקלים בכל שנה במשך חמש שנים.

וליד טאהא: דרך אגב, עכשיו, בשנת 2020, בסוף השנה חמש השנים מסתיימות וצריך להחליט אם ממשיכים עם התוכנית או לא ממשיכים אתה.

וליד טאהא: יש המון כספים שלא מומשו בתוכנית ולא היה ניצול מלא של התקציבים.

וליד טאהא: על כן, היושב ראש, דיברתי בפגישה הקודמת על כך שצריך לאפשר ניצול של כספים אלה בקרוי בתי ספר כדי לאפשר למנהלים לנצל יותר שטח ללמידה חוץ כיתתית כי בחברה הערבית יש לנו צרות מבחינת המחסור בכיתות.

וליד טאהא: הקול קורא לשנה הבאה עוד לא יצא.

וליד טאהא: תארו לעצמכם שאנחנו כמה ימים לפני תחילת שנת הלימודים והקול קורא עוד לא יצא וגם אם הוא יצא, אני לא יודע כמה זמן יעבור עד שיתארגנו ויגישו ויתחילו.

וליד טאהא: זאת אומרת, מישהו מתכוון מלכתחילה לפגוע, כנראה במתכוון.

רם שפע: אני מקווה שלא.

וליד טאהא: למה לא?

רם שפע: אני מקווה שאף אחד לא עושה את זה בכוונה.

וליד טאהא: בניהול ענייני תקציב?

וליד טאהא: אם מישהו עושה את זה, הוא עושה זאת במתכוון כי הוא לא רוצה לתת.

וליד טאהא: אנחנו לא מדברים על פגיעה אישית.

וליד טאהא: זה ניהול כספי.

רם שפע: אני קוטע אותך לחצי שנייה.

רם שפע: אני מבין שהשר אלקין צריך לרדת מה-זום ומכיוון שהשאלה שלך לאו דווקא מופנית אליו, אנחנו נאפשר לו לומר משהו.

וליד טאהא: תוכנית החומש דווקא מנוהלת על ידי משרד החינוך אלא אם כן השר אלקין יגיד אחרת.

רם שפע: לכן אני אומר שאם השר אלקין צריך לרדת מה-זום והתייחס באופן מורחב לדיון, אנחנו נאפשר לו לרדת.

רם שפע: השר אלקין, אני צודק?

זאב אלקין: לצערי צריך לסיים.

זאב אלקין: כל מה שקשור למערכת החינוך הבלתי פורמלי במגזר המיעוטים - - -

וליד טאהא: לא, לא מגזר מיעוטים.

וליד טאהא: בחברה הערבית.

וליד טאהא: אתה חוזר על זה הרבה מאוד פעמים.

וליד טאהא: אנחנו לא מגזר מיעוטים.

וליד טאהא: אנחנו חברה ערבית.

זאב אלקין: יש מגזר ערבי, יש מגזר דרוזי, יש מגזר צ'רקסי וכולם חשובים.

זאב אלקין: לכן אני משתמש בלשון כוללנית יותר.

זאב אלקין: יש מקום לכולם ומבחינתנו החינוך הבלתי פורמלי אצל כולם הוא חשוב ביותר.

זאב אלקין: זה נכון שהפעלה של רוב תוכניות החינוך הבלתי פורמלי שם נשארה במשרד החינוך כי היא מתבצעת פיזית על בסיס בתי ספר ולכן זה לא עבר אלינו.

זאב אלקין: כמו שאתם זוכרים, עיקרון החלוקה היה שכל מה שמתקיים פיזית בבתי הספר או במתקני בתי הספר, נשאר במשרד החינוך.

זאב אלקין: לכן על זה יותר נכון שמשרד החינוך יענה, על מה שעלה כרגע.

זאב אלקין: לגבי שאר הדברים, רם, אני חושב שהתייחסתי.

רם שפע: בהחלט התייחסת.

זאב אלקין: כאמור, אני אשמח מאוד לשתף פעולה עם חברי הוועדה בכל מתכונת אפשרית לפתרון הבעיות כי אותנו זה מאוד מטריד ואנחנו משקיעים מאמץ גדול לאפשר את הפתיחה של שנת הלימודים בחינוך הבלתי פורמלי עם כמה שפחות נזקים.

זאב אלקין: כפי שאמרתי, צריך גם להסתכל קדימה ולא רק לפתור בעיות של נזקים אלא גם להבין שבעת הזאת של משבר הקורונה צריך להגדיל את החינוך הבלתי פורמלי ולא לצמצם אותו.

רם שפע: מעולה.

רם שפע: השר אלקין, אני שוב מודה לך על הנוכחות היחסית קבועה של בוועדה וגם על ההתייחסות המפורטת אבל אסור לנוח לרגע.

רם שפע: אנחנו נדחוף ככלל שאנחנו יכולים כדי להבטיח את הפעילות ואת התקצוב של המערכת הבלתי פורמלית על כל ההיבטים שדיברנו עליהם.

רם שפע: תודה רבה.

רם שפע: אני בטוח שנצליח במשימה הזאת.

רם שפע: תודה.

וליד טאהא: משפט אחרון.

וליד טאהא: אני רוצה לומר שהאגף שטיפל בחברה הערבית באוצר, האגף זה פורק והאנשים שאיישו אותו התפטרו והרפרנטים שפעלו מול החברה הערבית גם הם התפטרו.

וליד טאהא: דרך אגב, עכשיו אין מענה לחברה הערבית במשרד האוצר.

וליד טאהא: מי שטיפל בחברה הערבית לשם פניות בנושאים האלה, לא קיים יותר.

וליד טאהא: לפני שבוע שלחתי מכתב לשר האוצר ולשר החינוך בעניין וטרם קיבלתי תשובה.

וליד טאהא: אין לי מושג למה זה קרה, אבל בינתיים אין כתובת במשרד האוצר שאפשר לפנות אליה כדי לברר עניינים.

וליד טאהא: אם נציג האוצר נמצא אתנו ב-זום, אולי נשמע ממנו התייחסות בנושא הזה.

רם שפע: אני לא בטוח שנציג האוצר עדיין נמצא אתנו ב-זום.

רם שפע: איננו.

רם שפע: אני אפנה לאוצר בנושא הזה.

מאיר כהן: אדוני, שמעתי את מה שאמר חבר הכנסת טייב לגבי הגינה האחורית והוא לגמרי צודק.

מאיר כהן: יש אנשים שאומרים שזו הנשמה היתרה ואם אפשר, אנחנו נעשה, ואם אי אפשר, לא נעשה.

מאיר כהן: אתה צודק לגמרי.

מאיר כהן: ניהלתי 28 שנים בית ספר והחינוך המשלים היה חלק מנשמת אפנו.

מאיר כהן: הוא לא היה החלק המשלים אלא הוא היה חלק מהעניין.

מאיר כהן: לכן אני מציע אדוני לקבל את הצעתו של השר וכבר השבוע לפנות לחבר הכנסת גפני, שאני מאחל לו כמו כולנו רפואה שלמה בעזרת השם.

מאיר כהן: הוא איש טוב, הניהול של הוועדה היה ממש למופת, ואני מקווה שהוא יחזור.

מאיר כהן: אני חושב שאנחנו לא ניפול על אוזניים ערלות.

מאיר כהן: נבקש שבשבוע הבא תהיה ישיבה משותפת ואם אי אפשר, לפחות אתה והוא תיפגשו.

מאיר כהן: לישיבה הזאת צריך להזמין את אנשי החשב הכללי ואם צריך, את חבר הכנסת איציק כהן, סגן שר האוצר.

מאיר כהן: אני חושב שגם הוא ידע לפתוח מסילות לליבם של מי שצריך.

מאיר כהן: אסור לפתוח את ה-1 בספטמבר בלי שהעניין הזה יהיה מסודר.

מאיר כהן: היות ובזה אנחנו עסקינן – תשלומי הורים, מתווה משרד החינוך – אני מבקש ממך שלא תהיה פעם את שעל השולחן הזה יעלה כל המכלול בלי הנושא של החינוך המשלים.

רם שפע: אני מסכם ומחזק ברגע שהשר אלקין הציע את הרעיון.

רם שפע: רשמתי אותו והוא יבוצע.

רם שפע: אני אפנה לרב גפני שכמובן אני מאחל לו מכאן רפואה שלמה וגם עשיתי זאת באמצעים אחרים.

רם שפע: אני מודה לכל מי שהשתתף בדיון.

רם שפע: אני יודע שיש עוד אנשים ב-זום שרצו לדבר ולחלקם גם אמרתי שהם יצליחו.

רם שפע: אני מתנצל אישית.

רם שפע: השר אלקין הרחיב וזה היה מצוין בעיניי כי בסוף הוא מכיר את המטריה בצורה הטובה ביותר.

רם שפע: אני חושב שבסוף אנחנו לא יכולים לנוח.

רם שפע: זה היה דיון חשוב שהתמקד בבעיות אבל הבעיות לא נפתרו.

רם שפע: אם רצינו שתהיה בשורה בעניין התקציבי, כרגע אין בשורה בעניין התקציבי ואנחנו נצטרך להמשיך להילחם כמו שאנחנו נלחמים בהרבה מאוד זירות.

רם שפע: נמשיך להילחם גם בזירה הזאת.

רם שפע: אני בטוח שגם אתם כנציגי ארגוני הנוער, תנועות הנוער, שנות השירות, קבוצות המחנכים, לא תוותרו ביחד אתנו, ביחד עם השר אלקין, עד שמנהל הבנק – שר האוצר - יפתור את הסוגיה.

רם שפע: אני בטוח שזה חשוב לו אבל אנחנו מצפים להרבה הרבה יותר.

רם שפע: תודה רבה.

רם שפע: אני נועל את הישיבה הזאת ומי שירצה, נתכנס כאן בעוד כמה דקות לדיון על תשלומי הורים.